Pelajar cemerlang SMK St Anthony terima insentif

CENDERAMATA… Vincent Liong (tiga kiri) menyerahkan cenderamata kepada YDP PIBG SMK St Anthony, MaureenChua.

TIGA pelajar Sekolah Menengah Kebangsaan (SMK) St Anthony yang memperoleh keputusan cemerlang iaitu semua A (10A+) dalam Sijil Pelajaran Malaysia 2020.

Keputusan cemerlang tersebut melayakkan mereka menerima Sijil Hadiah Yayasan Sarawak dan Insentif PIBG (2020).

Pelajar tersebut ialah Brenda Tiong You Zhen, Vincent Ling Wei Xian dan Zulmajdi Zainuddin.

Turut menerima Sijil Hadiah Yayasan Sarawak ialah 13 pelajar yang mencatat keputusan semua 10A dan 5 pelajar yang memperoleh semua A di SPM 2020.

Selain itu turut menerima sijil dan insentif tersebut ialah 8 pelajar memperoleh 9A, 9 pelajar yang memperoleh 8A dan 10 pelajar yang memperoleh 7A.

Disamping itu, 23 pelajar cemerlang SPM yang memperoleh 6A dan 22 pelajar yang memperoleh 5A turut disumbangkan Insentif PIBG (2020).

Kesemua pelajar cemerlang ini menerima sijil dan insentif di Majlis Penyampaian Sijil Hadiah Yayasan Sarawak & Insentif PIBG Murid Cemerlang SPM & STPM 2020 bertempat di salah sebuah hotel, baru-baru ini.

Hadir untuk merasmikan majlis dan menyerahkan sijil serta insentif ialah Penghulu Huang Tiong Kang selaku wakil kepada Ahli Dewan Undangan Negeri (ADUN) N45 Repok, Datoʼ Sri Huang Tiong Sii.

Di majlis yang sama, 5 pelajar cemerlang Sijil Tinggi Persekolahan Malaysia (STPM) 2020 yang memperoleh Purata Nilai Gred Keseluruhan (PNGK) 3.25 dan keatas turut menerima Insentif PIBG (2020).

Pelajar tersebut ialah Chan Choi Liang dengan keputusan 1A 2B+ 1B (PNGK 3.42), Wong Li Ling dengan keputusan 1A 2B+ 1B (PNGK 3.42), Jocelynn Wong Zhong Na dengan keputusan 1A- 2B+ 1B (PNGK 3.33), Tiffany Loh Hui Nee dengan keputusan 2A- 1B 1B- (PNGK 3.25) dan Wennie Wong Leh Ding dengan keputusan 1A- 2B+ 1B- (PNGK 3.25).

SMK St Anthony, Sarikei menduduki tempat ke-10 dari 193 buah sekolah menengah di Sarawak dari segi prestasi pencapaian SPM.

Pengetua SMK St Anthony, Vincent Liong Shou Chuan berkata, lebih membanggakan kesemua pelajar Tingkatan 6 aliran Sains sekolah tersebut yang memohon memasuki universiti berjaya memasuki universiti awam tempatan.

“Kejayaan sesebuah sekolah bergantung kepada kerjasama dan usaha guru, pelajar, ibu bapa.

“Selain itu, ia juga bergantung kepada sokongan pihak Pejabat Pendidikan Daerah (PPD), Jabatan Pendidikan Negeri Sarawak (JPNS), komuniti termasuk Lembaga Pengurusan Sekolah, Persatuan Alumni Sekolah, pihak swasta, dan wakil rakyat setempat,” katanya ketika berucap di majlis tersebut.

Tambahnya, pembangunan insan secara holistik amat dititikberatkan oleh pihak sekolah.

“Pihak sekolah amat menitikberatkan pembangunan insan secara holistik, iaitu insan yang mencapai kecemerlangan akademik, kokurikulum dan pembangunan sahsiah demi memastikan pelajar-pelajar dapat meneruskan pelajaran yang lebih tinggi dan memberikan sumbangan kepada pembangunan negara.

“Syabas dan tahniah kepada kesemua pelajar yang Sijil Hadiah Yayasan Sarawak dan insentif PIBG.

“Semoga ia menjadi pendorong untuk lebih berjaya di masa depan,” ujarnya.

Dalam pada itu, Yang Dipertua PIBG SMK St Anthony, Maureen Chua Geck Liang berkata, majlis tersebut merupakan satu penjelmaan kesepaduan yang akrab terjalin antara guru, pelajar dan ibu bapa demi merealisasikan aspirasi dan impian para pelajar untuk mencipta kecemerlangan.

Katanya, ia merupakan satu simbolik kejayaan semua pihak, iaitu individu atau entiti yang terlibat secara langsung atau tidak langsung di sebalik jejak tapak kecemerlangan yang telah dirintis oleh mereka.

“Majlis sebegini adalah kayu ukur kepada prestasi pencapaian pelajar. Bagi pelajar yang berjaya meraih anugerah cemerlang, pihak PIBG ingin mengucapkan syabas dan tahniah.

“Semoga penghargaan sebegini akan meniupkan semangat yang lebih kepada anak-anak yang berjaya dan kepada semua murid-murid di sekolah ini umumnya,” katanya.

Maureen turut mengucapkan terima kasih terutama sekali kepada Pengetua SMK St Anthony, Vincent Liong Shou Chuan kerana telah berjaya menerajui SMK St Anthony ke arah kecemerlangan akademik dan kemantapan sahsiah selaras dengan Pelan Pembangunan Pendidikan Malaysia (PPP) melahirkan modal insan yang berkualiti dari segenap aspek.

“Selain itu, tidak dinafikan sumbangan tenaga, idea dan curahan ilmu pengetahuan dari guru-guru sehingga menjadikan pencapaian pelajar dalam peperiksaan meningkat dari setahun ke setahun.

“Selaku YDP PIBG, pandangan dan pemikiran membina ke arah membantu pihak sekolah dalam meningkatkan potensi anak-anak kita khususnya dalam bidang akademik dan dunia pendidikan amat diperlukan.

“Kita yakin, tanpa sahsiah dan disiplin yang tinggi, pasti kejayaan dan kecemerlangan tidak akan tercapai,” tambahnya lagi.

See author's posts


MENGAKSES PENDIDIKAN KE DESA

SIBU: Kolej Universiti Teknologi Sarawak (UCTS) telah dianugerahkan status universiti penuh daripada Kementerian Pengajian Tinggi (KPT) pada 20 November 2020.

Kini, UCTS dikenali sebagai Universiti Teknologi Sarawak (UTS), Universiti Awam Kerajaan Negeri Sarawak atau ‘Public Sarawak State-owned University’.

Majlis pelancaran UTS yang berlangsung petang semalam telah disempurnakan oleh Ketua Menteri, Datuk Patinggi Abang Johari Tun Openg.

Ketua Menteri berkata, sempena dengan pelancaran itu Kerajaan Sarawak telah mengambil inisiatif untuk memperkenalkan insentif kepada para pelajar yang ingin melanjutkan pelajaran di UTS.

Katanya, inisiatif tersebut ialah UTS Foundation Scholarship dibiayai oleh Kerajaan Sarawak untuk semua pelajar.

“Biasiswa ini adalah dalam bentuk yuran pengajian berjumlah RM10,000 bagi setiap pelajar. Biasiswa Kerajaan Sarawak untuk tujuan ini adalah berjumlah RM5.5 juta hingga RM7.5 juta setahun,” jelasnya pada sidang media selepas majlis perasmian tersebut, petang semalam.

Ketua Menteri berkata, UTS Undergraduate and Postgraduate Sholarship dibiayai oleh Kerajaan Sarawak, Skim Biasiswa Khas untuk warga Sarawak dengan 50 peratus pengurangan yuran pengajian untuk semua program pra-siswazah dan pascasiswazah.

“Berdasarkan unjuran lima tahun ini, ini menunjukkan sumbangan dan komitmen Kerajaan Negeri Sarawak berjumlah RM17.2 juta sehingga RM27 juta setahun,” ujarnya.

Katanya, UTS Bursary Scheme untuk warga Sarawak kategori B40 dan M40, skim biasiswa hasil kerjasama pihak UTS dan Yayasan Sarawak bertujuan membantu warga Sarawak dari kategori B40 dan M40 dengan pengurangan 80 peratus yuran pengajian.

“Skim ini akan menampung seramai 100 pelajar Bumiputera dan 100 pelajar bukan Bumiputera setahun. Berdasarkan unjuran lima tahun, ini melibatkan sumbangan dan komitmen Kerajaan Negeri Sarawak berjumlah RM3 juta setahun,” ujarnya lagi.

Bantuan kewangan yang lain daripada Yayasan Sarawak, katanya lagi, dalam bentuk pinjaman pelajaran tanpa faedah untuk menampung pembelajaran serta kos sara hidup semasa melanjutkan pelajaran di UTS.

“Dengan adanya biasiswa dan insentif kewangan yang lain, ia akan memberikan lebih banyak peluang kepada rakyat Sarawak di semua peringkat untuk melanjutkan pelajaran ke UTS yang merupakan milik penuh Kerajaan Sarawak.

“Inisiatif ini akan memberi akses yang lebih besar kepada pendidikan tinggi kepada semua pelajar yang berada di kawasan luar bandar terutamanya pelajar dari kategori B40 dan M40,” ujar beliau.

Dalam sidang media yang sama, Ketua Menteri bersetuju dengan cadangan Pengerusi UTS, Dr Annuar Rapa’ee tentang penubuhan Kerusi Penyelidikan (Research Chair) baharu iaitu “Datuk Patinggi Dr. Wong Soon Kai Research Chair In The Medical Devices Technology and Innovation.

“Pembiayaan untuk kerusi ini akan ditaja oleh Kerajaan Sarawak melalui Kementerian Pendidikan, Sains dan Penyelidikan Teknologi (MESTR),” ujarnya lagi.

Oleh AKUN GIMAN

See author's posts


Kerajaan tidak rampas tanah rakyat

SEMATAN: Tuduhan sesetengah pihak kononnya tanah yang diwartakan di bawah Seksyen 6 Kanun Tanah Negeri oleh kerajaan bertujuan untuk merampas tanah Hak Adat Bumiputera (NCR) adalah tidak benar dan berunsur politik murahan.

Timbalan Ketua Menteri, Datuk Amar Awang Tengah Ali Hasan berkata, pewartaan di bawah Seksyen 6 Kanun Tanah Negeri sebagai rizab komunal bumiputera adalah untuk mengenal pasti dan mengesahkan sempadan tanah NCR yang sahih serta didaftarkan di dalam daftar tanah.

“Oleh itu, tiada lagi keraguan mengenai sempadan antara komuniti kerana sempadan yang telah diukur, ditanda dan diplotkan di dalam pelan kadastra dan maklumat ini boleh diakses dan dirujuk di mana-mana Pejabat Tanah dan Survei Bahagian atau secara atas talian melalui eMap dan LASIS Mobile Apps,” tegasnya.

Beliau yang juga Menteri Pembangunan dan Sumber Asli Kedua berkata demikian pada Majlis Penyerahan Surat Hakmilik Tanah Seksyen 18, Kanun Tanah Negeri Kampung Pueh Sematan di Kem Putra Sentosa, Sematan, semalam.

Beliau berkata, sempadan yang jelas itu akan memudahkan pengukuran lot individu bagi pengeluaran surat hakmilik tanah di bawah Seksyen 18 Kanun Tanah Negeri dan pembangunan tanah secara berkelompok di bawah NCL development atau pembangunan tanah oleh SALCRA akan dapat juga dipergiatkan dengan lebih terancang.

“Oleh itu, sekiranya ada lagi pemilik tanah NCR yang percaya dengan dakwaan tersebut, mereka bolehlah menyerahkan balik warta tersebut kepada kerajaan.

“Namun sehingga ke hari ini, tiada satu pun warta tersebut telah diserah balik. Ini menunjukkan bahawa penerimaan rakyat terhadap pengukuran perimeter ini adalah amat baik dan dakwaan itu ternyata satu pembohongan yang besar.

“Apa yang berlaku sebenarnya, jumlah permohonan bagi pengukuran perimeter dan pengukuran lot individu setelah kawasan tersebut diwartakan di bawah Seksyen 6 semakin meningkat,” jelasnya.

Beliau turut mendedahkan Kerajaan Sarawak memperuntukan sebanyak RM40 juta bagi tujuan pengukuran tanah NCR pada tahun 2020, manakala Kerajaan Persekutuan yang dipimpin oleh Perdana Menteri, Tan Sri Muhyiddin Yassin memperuntukkan sebanyak RM7.5 juta tahun ini.

“Di samping pengukuran perimeter, fokus pengukuran tahun ini ditumpukan pada pengukuran lot-lot individu bagi kawasan yang diwartakan di bawah Seksyen 6 Kanun Tanah Negeri berdasarkan permohonan dan kesediaan penuntut tanah tersebut.

“Setakat ini, sebanyak 34,091 lot individu telah berjaya diukur yang melibatkan kawasan seluas 42,265 hektar (104,436 ekar) yang telah dan akan dikeluarkan surat hak milik tanah di bawah Seksyen 18 Kanun Tanah Negeri,” ujarnya.

Pada majlis itu, Awang Tengah menyampaikan 173 surat hak milik di bawah Seksyen 18 Kanun Tanah Negeri kepada pemilik tanah di Kampung Pueh.

Oleh Zarina Abdullah

See author's posts


Maklumkan ibu bapa

KUCHING: Pihak sekolah diminta untuk memberitahu para pelajar dan ibu bapa mengenai perkhidmatan Bas Sekolah Percuma yang telah diperkenalkan Kerajaan Sarawak agar ia dapat dimanfaatkan sepenuhnya.

Pengarah Yayasan Sarawak, Azmi Bujang, berkata, ini kerana masih ada sebilangan pelajar dan ibu bapa yang belum mengetahui perkhidmatan Bas Sekolah percuma itu.

“Justeru, Yayasan Sarawak berharap mulai hari ini (semalam) dan seterusnya, pihak sekolah akan terus menyebar luas tentang perkhidmatan bas percuma ini kepada pelajar dan ibu bapa di sekolah masing-masing agar dapat dimanfaatkan,” katanya.

Beliau menggesa agar para pelajar dan ibu bapa memuat turun aplikasi bas sekolah percuma di Google PlayStore dan Apple AppStore atau berhubung dengan Seksyen Program dan Bantuan di talian 082-441686 atau melalui email ys@yayasansarawak.org.my.

Beliau berkata demikian ketika turun padang dan memantau operasi hari pertama Bas Sekolah Percuma seawal 6.00 pagi di lebih 30 lokasi pada Isnin.

Turut serta, Pengarah Pendidikan Negeri Sarawak Abang Mat Ali Abang Masagus, bersama pegawai dari kedua-dua agensi tersebut.

Mengulas mengenai perkhidmatan hari pertama itu, beliau berkata, operasi hari pertama bas itu berjalan agak lancar.

“Secara amnya, perkhidmatan ini telah berjalan dengan baik walaupun terdapat sedikit masalah kecil dari segi laluan dan jadual,” jelasnya.

Justeru, ibu bapa dan pelajar boleh memuat turun peta menerusi pautan http://yayasansarawak.org.my/wp-content/uploads/2020/07/School-Bus-Maps-Ver-2.pdf

Sementara itu, aplikasi Free School Bus itu memaparkan laluan terlibat, tempat perhentian bas serta lokasi masa nyata (real-time) bas sekolah dan amat berguna untuk para ibu bapa juga guru untuk mengetahui perjalanan bas sekolah tersebut.

Perkhidmatan bas sekolah percuma Kerajaan Sarawak merupakan inisiatif Kerajaan Negeri untuk meringankan beban rakyat bermula pada 17 Ogos lalu di kawasan Kuching dan Padawan.

Tujuan perkhidmatan itu diwujudkan adalah untuk kesejahteraan rakyat khususnya membantu mereka yang berpendapatan rendah di bandar utama.

Oleh Zarina Abdullah

See author's posts


Ingkar PKP: Polis KL				 buka 105 kertas siasatan

KUALA LUMPUR: Polis Kuala Lumpur telah membuka sebanyak 105 kertas siasatan berkaitan kes ingkar Perintah Kawalan Pergerakan (PKP), sepanjang tempoh fasa pertama PKP sejak 18 Mac sehingga Rabu lepas. Ketua Polis Kuala Lumpur Datuk Seri Mazlan Lazim berkata, seramai 194 individu terdiri daripada 127 war- ga tempatan dan 67 warga asing ber- usia dalam lingkungan 16 hingga 86 tahun, telah ditangkap kerana mengingkari PKP.

“Seramai 64 orang telah dituduh di mahkamah,” katanya dalam kenyataan semalam. Katanya, seramai 4,368 petugas terdiri daripada anggota polis, tentera, Angkatan Pertahanan Awam Malaysia dan Jabatan Sukarelawan Malaysia (Rela), ditugaskan memastikan pelaksanaan PKP fasa kedua bermula semalam hingga 14 April dan Perintah Kawalan Pergerakan Diperketatkan (PKPD), dipatuhi sepenuhnya.

“Polis akan mengadakan sebanyak 56 sekatan jalan raya dan lain-lain tindakan penguatkuasaan, serta pemeriksaan sekitar Kuala Lumpur dan Putrajaya.

“Tindakan tegas akan diambil terhadap inidvidu-individu, yang ingkar menurut peruntukan undang-undang di bawah Akta 342 Peraturan 11 Peraturan-Peraturan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) 2020, Seksyen 186 Kanun Keseksaan dan 188 Kanun Keseksaan,” katanya.

Sementara itu, Mazlan berkata, 184 kes jenayah direkodkan di sekitar Kuala Lumpur sepanjang tempoh penguatkuasaan PKP fasa pertama, iaitu kurang daripada nilai ambang seba- nyak 432 kes yang disasarkan.

Beliau berkata, jenayah kekera-  san mencatatkan penurunan sebanyak 62.8 peratus dan jenayah harta benda pula menunjukkan penurunan sebanyak 55.5 peratus.

“Penurunan kadar jenayah disebabkan pihak polis telah meningkatkan jumlah sekatan jalan raya, ronda- an kereta peronda, elemen-elemen balai polis dan mewujudkan pasukan pemantau yang berperanan menguatkuasa pelaksanaan PKP, sekali gus mencegah jenayah berlaku,” katanya.

Mazlan berkata, pihaknya turut berusaha keras dalam memastikan penguatkuasaan PKP bagi tujuan membendung penularan wabak Covid 19.-Bernama

See author's posts


Orang ramai dijemput hadir

KUCHING: Orang ramai dijemput untuk memberi penghormatan terakhir terhadap mendiang Pahlawan Iban Tracker Sarjan (B) Dato Awang Raweng, yang dibawa ke Kuching untuk upacara penghormatan peringkat negeri pada Ahad dan Isnin ini.

Pada Ahad, jasad mendiang bertolak dari Sri Aman ke Kuching 10.00 pagi dan dijangka tiba di Dewan Suarah Kuching pada 1.00 petang.

Justeru, orang ramai dijemput untuk hadir bagi memberikan penghormatan akhir bermula 2.00 petang dan seterusnya diikuti upacara sembahyang pada 6.00 petang yang akan dipimpin oleh Paderi Gereja St. Thomas.

Sementara itu, jasad mendiang akan dikebumikan pada Isnin ini (21 September), 11.30 pagi di Makam Pahlawan di Taman Budaya selepas upacara sembahyang.

Sebelum pengebumian, upacara sembahyang akan diadakan terlebih dahulu di Dewan Suarah Kuching pada 10.00 pagi dan orang ramai dijemput hadir bermula 9.00 pagi bagi memberikan penghormatan.

Untuk rekod, mendiang menghembuskan nafas terakhirnya pada 2.15 petang pada Jumaat lalu di rumah anaknya di Taman Padri, Sri Aman.

Mendiang yang berusia 91 tahun dari Nanga Skrang, Engkilili telah dikurniakan pingat kebesaran George Gross pada 20 November 1951 setelah terlibat dalam pertempuran dengan 50 pengganas komunis di Johor, Malaya (kini Semenanjung Malaysia) sebelum itu.

Mendiang ketika itu dilaporkan bertugas dengan Platun 10, Kompeni D, Batalion Pertama, Rejimen Worcestershire, ketika pengganas komunis menyerang hendap mereka dan membunuh Komander Seksyen, dua anggota platun dan seorang teraju peronda.

Dalam kejadian berkenaan, mendiang Awang bertindak dan menyelamat salah seorang anggota yang sedang cedera iaitu Prebet G.Hughes walaupun beliau sendiri mengalami kecederaan dalam serangan itu.

Mendiang Awang dilaporkan mengenggam sebutir bom tangan untuk mengelak pengganas komunis menyerang kedudukan mereka sebelum musuh berundur dari kawasan tersebut 40 minit kemudian.

Selain itu, mendiang juga merupakan penerima Pingat Jasa Malaysia (PJM) sebab menghargai pengorbanan yang dicurahkan demi keselamatan negara.

Oleh Zarina Abdullah

See author's posts


Amalkan cara hidup bersih, selamat – Fadillah

KUCHING: Rakyat Sarawak diingatkan untuk terus sentiasa mengamalkan cara hidup yang bersih dan selamat bagi mengekang penularan Covid-19, kata Menteri Kanan Infrastruktur (Kerja Raya), Dato Sri Fadillah Yusof.

Beliau turut berharap rakyat Sarawak melakukan yang terbaik dalam mengelakkan diri berada dalam kawasan yang sesak.

“Kes Covid-19 di Sarawak terutamanya di Daerah Kuching dan Samarahan semakin meningkat.

“Oleh itu, saya mohon agar semua mengamalkan cara hidup yang bersih dan selamat.

“Jangan lupa untuk mencuci tangan selalu dalam masa lebih kurang 20 saat,” ujarnya dalam kenyataan di laman Facebook beliau semalam.

Beliau berkata, jika rakyat tidak memandang serius hal ini, ekonomi negara sudah pasti akan terkena impak yang lebih teruk.

“Kehidupan kita dan semua juga akan terkesan seperti pendapatan harian kita.

“Kita tidak mahu rakyat kita melalui saat-saat begini. Oleh itu saya amat berharap semua orang memberi kerjasama penuh dalam memerangi waban Covid-19 ini.

“Keputusan yang kita lakukan hari ini akan membentuk hasil untuk keesokan harinya,” ujarnya sambil menggesa rakyat Malaysia untuk kekal dalam keadaan yang selamat.

Oleh Alexandra Lorna

See author's posts


10 kedai dipilih penanda aras stok barang

MUKAH: Sebanyak 10 buah kedai runcit di bahagian ini telah dipilih sebagai penanda aras stok barang kawalan dan keperluan asas bagi setiap daerah masing-masing.

Kedai-kedai tersebut dikenali sebagai “Dedicated Retailers-Kedai Runcit Terpilih (DDR)’  oleh Kementerian Perdangangan Dalam Negeri Dan Hal Ehwal Pengguna(KPDNHEP).

Ia terdiri daripada di Daerah Mukah (Chai Guan FreshMart, Everwin, Medan Mall, Gafu, Nam Leong), Daerah Daro/Matu Daro(Mini Keluarga Daro,  Daro Freshmart), Daerah Dalat(Nam Leong), Tanjung Manis( Family W Gorcer Sdn Bhd),dan  Balingian(Sim Swee Balingian).

“Pihak kami telah mengenal pasti dan melantik beberapa kedai runcit utama di Mukah, Daro, Matu, Tanjung Manis, Dalat dan Balingian sebagai penanda aras stok barang kawalan dan keperluan asas bagi setiap daerah di atas sama ada bekalan mencukupi atau sebaliknya,” kata Ketua Cawangan KPDNHEP Mukah, Salihin Den.

Beliau juga mendedahkan jumlah stok semasa pada 22 April di 10 DDR di Bahagian Mukah, seperti  beras (109,022 kg) tepung gandum( 6,205 kg), gula(16,706 kg), minyak masak (30,280 kg), telur   (1,827 tray)  sardin pelbagai jenis(1,637 kotak), biskut pelbagai jenis(1,921 kotak) , mee pelbagai jenis(5,361 kotak) dan roti bantal(627 bungkus)

Salihin berkata demikian selepas membuat Pemeriksaan Bersama Media Sempena Perintah Kawalan Pergerakan )PKP) fasa 3 di sebuah kedai di Bandar Baharu Mukah di sini, semalam.

“Lawatan pada hari ini (semalam) adalah bertujuan untuk membuat tinjauaan ke atas peniaga sempena pelaksanaan PKP fasa 3 dan menjelang bulan Ramadan. Selain itu, lawatan ini juga bertujuan untuk memaklumkan kepada rakyat tentang langkah kerajaan yang prihatin dan serius dalam memastikan bekalan barang kawalan dan keperluan asas mudah diperolehi, sentiasa mencukupi dengan harga yang berpatutan,” ujarnya lagi.

Pada masa sama,  beliau turut mendedahkan pihaknya  telah  membongkar 11 kes berikutan pemeriksaan yang dibuat di sebanyak 61 premis perniagaan di bandar dan luar bandar daripada 18 Mac sehingga 22 April.

“Berikutan daripada pemeriksaan tersebut, kami telah membongkar 11 kes dengan jumlah nilai rampasan sebanyak RM2,015.10 serta nilai kompoun RM900,” katanya.

Selain itu, ujarnya lagi, Pejabat Mukah juga telah menerima aduan pengguna sebanyak 15 aduan sepanjang tempoh tersebut.

“Kesemuanya telah selesai disiasat dan membongkar 13 kes yang mana satu tidak berasas dan satu lagi aduan ke Tribunal Tuntutan Pengguna Malaysia(TTPM),” kata beliau lagi.

Sementara itu, pihaknya sentiasa berada di lapangan untuk meninjau keadaan penutup hidung dan mulut sudah di jual di farmasi tempatan.

“Kami tetap meninjau keadaan dari masa ke semasa, untuk memastikan bekalan  sentiasa mencukupi. Jika didapati terdapat salah laku peniaga serta pengguna berasa hak mereka sebagai pengguna dinafikan, salurkan maklumat kepada kementerian,” kata Salihin lagi.

Sehubungan itu, pengguna boleh menyalurkan aduan kepada Kementerian ini melalui: talian Whatsapp 019-2794317, Pusat Arahan Penguatkuasa (ECC) 03-88826088 / 6245, talian bebas tol 1-800-886-800, aplikasi telefon pintar Ez ADU , emel ke alamat e-aduan@kpdnhep.gov.my, SMS ke 15888 dengan menaip “KPDNHEP ADUAN ” atau lapor/hadir ke pejabat KPDNHEP Mukah.

See author's posts


Dayak, Iban Borneo

Tusun Ke-27

NGENANG pasal Dayak ‘Ibanic Group’ ti keterubah datai di menua Sarawak iya nya endang Dayak Iban (Remun). Sebedau nya, menua pesisir, ulu sungai, kampung jerung endang agi diuan, mayuh macham bansa jelu, antu, kelimpah ari bansa Baketan, Seru, Beliun, Lusum, Lugat enggau iya ti bukai. Tuai bansa Iban Remun benama Numpi mih pun telesak sekeda ari bansa Dayak (Bidayuh), Iban Sebuyau, Iban Skrang, Saribas, enggau bukai. Taja pia, sebedau nya Dayak ti bejaku ngena jaku Iban tu, apin disebut nama Iban.

Peturun Tindin “Pimpin Bragah Ngindang” ngadaka mayuh Tuai Iban menua Saribas.

Menyadi indu Uyut “Bedilang Besi” ti benama Beremas belaki jadi enggau Blaki lalu beranakka  Tur “Bayang Kain”, Ugap enggau Lada. Sida tu diau mendam sereta bumai betaun di  Tanjong Kundong sama enggau menyadi Blaki ke benama Jimbai, Jelema, Umar, Buma enggau Kadir. Maya nya bala Dayak Iban di menua nya udu amai dikachau bansa Seru ti datai ari Bukit Tengkalat.

Kayau Anak Bala Seru

Maya nya bala Seru bejalaika kayau anak ngulu Melupa melunggang ke Rimbas lalu ngili Keribau lalu nujah Batang Rimbas lalu ngulu Sungai Ulai.  Datai ba Bukit Tampak Panas raban bansa Seru nya nengah Tinting Kara lalu rembus ba Sungai Engkaru di Sungai Paku. Datai ba Nanga Engkaru sida ngili Sungai Paku lalu datai ba Nanga Samu.  Dia mih seraban bala Seru betemu enggau bala nembiak Belaki ke mansang ngetau sama enggau indu lelaki nengah jalai umai.  Bala Seru pan enda chamang-chamang  lalu nyerang sida. Tiga iku sida ke parai maya nya iya nya  Blaki seduai bini iya Beremas enggau Kadir. Ninga penusah tu  Jimbai, Umar, Buma enggau Jelema sereta sida serumah bukai begau deka bebalas.

Jimbai Malas Kayau Seru

“Apuu…, amai deka beambu munsuh enggau kitai Iban mih bansa Seru nya! Alauuu…kita bebalas,” pia ku Jimbai.  Sida pan beguai-guai bedarat nitihka bala Seru nya. Datai ba nanga Samu, Jimbai pan merejuk ai Sungai Samu ba nanga lalu terengkah  ba tebing  seberai lalu majak nitihka bekau bala Seru nya. Datai ba tuchung Bukit Tampak Panas, Jimbai ke dulu pan tepeda sereta betemu enggau munsuh ti benung niki buah engkeranji padi. Seiku ari sida ti nguan ba ai sungai benung ngantuk duduk. Jimbai manchak munsuh nya ngena sangkuh. Dua iku bala Seru ti  datai deka bebalas tang nyadi dengah Jimbai mega.  Meda baka nya bala Seru pan berumban ngerarika diri.  Jimbai enggau bala iya pan seruran ngagai munsuh sida nya . Enda lama udah nya sida pan betemu enggau munsuh. Bendar sida bamuk enggau bala Seru ti nguji deka ngetanka diri; tang laban ti udah tulah dulu mungkar Dayak Iban nya, bala Seru pan alah. Pala Blaki, Beremas enggau Kadir ti udah didengah Seru ba Nanga Samu pan dirampas sida. Bala munsuh ti agi idup rari tang Jimbai enggau bala iya enda nitihka sida nya laban udah lelak bendar.

Pala sida tiga ti dirampas sida Jimbai tadi enda dibai pulai lalu ditumbakka sida ba sepun kayu tapang.

“Tapang tu lalu diempu kitai ke ngelaban Seru nya. Anak uchu Uyut enda enggau bempu tapang tu laban iya nadai enggau kitai nitihka munsuh,” pia ku Jimbai bejaku.

Maya nya Uyut “Bedilang Besi” amat enda enggau sida Jimbai  laban nadai ninga rita pasal  penusah nya, ukai iya enggai. Tambah mega iya endang jauh diau di ili Batang Paku di Nanga Selamui udah ke bebini nguaika  Nangku anak Saang seduai Selaka.

Dayak Iban Bemunsuh Enggau Seru

Berengkah ari nya mih Dayak Iban serata menua Batang Paku sereta peturun anak telasak Tindin bemunsuh enggau bansa Seru. Udah  penyarut nya, bansa Seru nyau majak deka ngelaban bala Dayak Iban di sebelah Ulu Paku. Sida mega minta bantu bansa Baketan enggau Beliun. Meda baka nya sida Jimbai  enda berani diau ba tebing ai Sungai Paku agi. Sida pan rari ke Ulu Sungai Samu lalu berumah ba Nanga Meluang.

Lebuh sida diau ba Nanga Meluang, tuai Iban seiku ke benama Awan ari Padeh bisi ninga rita penusah orang Batang Paku ke mayuh bendar munsuh ti selalu ngayau sida Jimbai semenua.  Nya alai iya pan nemuai ngagai rumah Jimbai di Nanga Meluang.

“Penatai aku ke menua kita ditu, ukai penemuai semina rindu ati aja tang bisi kebuah, bisi tuju. Aku sinu sereta muras amai ninga rita bansa Iban di menua kita ditu udu amai dikayau munsuh. Sapa munsuh kitai Iban ditu, unggal?” pia ku Awan ngepunka randau sida.

“Bansa Seru nya mih, unggal. Tang diatu nyau mayuh semayuh bala Baketan enggau bala Beliun mantu sida nya. Udah menyadi tuai kami ti benama Belaki seduai bini sereta menyadi kami empu dibunuh sida Seru suba, nya  mih pun kami di Batang Paku ditu beambu munsuh enggau sida nya. Sida ti dulu mungkar nanjar munuh kami dulu. Kami ukai kala bisi uti bunuh enggau sida nya,” pia ku saut Jimbai.

Awan Mantu Jimbai Ngelaban Seru

“Ngelama tu kumbai aku manah-manah mih sida Seru, Baketan enggau Beliun nya diau semenua enggau kita di Paku ditu. Diatu sida  udah deka bemunsuh enggau kitai Iban nadai ku enggau mih. Nya alai aku deka nguluka kitai Iban ari Padeh mantu bansa kitai Iban di Batang Paku  ditu munaska nya,” pia ku timbal Awan baru. Gaga amai sida Jimbai semenua ninga jaku Awan nya. Sida nemu Awan nya endang seiku ari tuai bujang berani Iban di Padeh.

“Ngelama tu kami enda berani ngelaban munsuh kediri laban kami enda mayuh tubuh. Tu manah bendar nuan datai deka mantu kami. Sayauka  menua Batang Paku tu enti enda ulih diempu kitai Iban. Munsuh makin mayuh bendar, kenyau ari ulu Paku nyentuk ke  Julau enggau Kanowit lalu nyentuk ke Batang Rajang; bansa Seru, Baketan, Beliun, Segalang enggau bansa Rajang nya endang nyadi munsuh kita Dayak Iban magang laban sida nya udah dulu ngachau sereta munuh bala kitai Iban sebelah umai, sebelah kebun,” ku Jimbai nimbal Awan baru.

“Nya alai berengkah ari diatu, aku minta semua kita lelaki nyediaka diri bebalas sereta muru munsuh nya. Kati kita udah sedia deka enggau aku ngayau?”

“Sedia. Alaauuu…, kitai ngayau diatu!”

Ninga munyi nya, Awan pan ngaga perambu begulai enggau Jimbai nguluka bala Iban ngayau bala Seru enggau Baketan di ulu Layar laban agi bisi munsuh tedai dengah Awan. Udah sida nyendiaka bekal enggau perengka kayau ti bukai, sida pan nurun ke  ulu Layar. Ba kayau tu, balat amai munsuh tasah  ditachahka bala Awan enggau bala Jimbai. Udah nya sida ngayau ngalahka bala Baketan  di ulu Anyut. Udah munsuh di ulu Sungai Anyut nya  alah, semua bansa Seru enggau Baketan di menua Paku enda berani agi begulai pendiau enggau Iban Batang Paku lalu rari ke  Julau enggau Kanowit.

Awan Dipadu Nyadi Tuai Menua

Udah bala Dayak Iban mujur muru munsuh sida ari Batang Paku, Awan pan madahka diri deka jadi enggau Lada; iya nya anak indu Belaki seduai Beremas. Udah Awan ngisi peminta derian palit mata, Awan seduai Lada pan jadi melaki bini.

Udah Awan jadi enggau Lada, Awan pan  dipaduka sida semenua megai menua ari Nanga Samu lalu ngulu Batang Paku. Menua Paku ili enggau Sungai Anyut dipegai Uyut “Bedilang Besi” anak Busu, menantu Saang seduai Selaka.

Udah munsuh nyau nadai agi, Awan nguluka sida Jimbai mansutka diri ari ulu Samu ke Batang Paku baru. Angkat sida ari Nanga Meluang, sida pan diau mendam di sungai Labi agi dalam  Sungai  Samu mega. Udah nya sida pan pindah baru ngagai tanah antara  Sungai Samu enggau Batang Paku. Lebuh diau dia, Awan pan  ngatur bala sida ti patut bempu temuda nebing ai Batang Paku ke udah diperimba bansa Baketan ke diau dia dulu ari bansa Iban di Batang Paku.

Angkat ari menua  antara  Sungai Samu enggau Sungai Paku, sida pan  pindah lalu diau bumai betaun di Tembawai Engkabang,  Nanga Sengiam, Tembawai Nunggie enggau Sungai Mengeris.  Lebuh sida diau di Sungai Mengeris, sida lalu ngatur baru samoa rimba ari ulu enggau ari ili Sungai Mengeris baka tu:-

(Betampung ba Tusun Ke-28  minggu nyin ila)

Nya mih pun penatai nama bansa Dayak ti bejaku ngena jaku Iban di Sarawak sepengudah sida belaya enggau bansa Baketan di menua Paku. Udah peturun anak telesak Numpi di besaruk enggau bansa Baketan di menua Paku. Bansa Iban majak berumpang menua ukai deka ngiga munsuh tauka nyadi “headhunters” munyi ku penulis bansa bukai. Sida  deka ngiga menua baru ti tau diperumpang sida endur bumai betaun. Terima kasih ngagai kaban FB ti udah ngirumka mayuh gambar bansa Dayak Borneo.

Ditulis Harry Usup Umbar (B.Sc  Hons. Human Development, UPM)

See author's posts


Tajaan biasiswa Yayasan Sarawak titik permulaan

NICKELYSON LAKUN

KOTA SAMARAHAN: Rezeki mendapat biasiswa Yayasan Sarawak tidak disia-siakan begitu saja namun ia pembakar semangat kepada beliau untuk terus menimba ilmu yang akhirnya beliau berjaya dibobatkan sebagai Penerima Anugerah Graduan Cemerlang Yayasan Sarawak (Kategori Bukan Bumiputera).

Eugenius Then Ji Xuan, 24 tahun antara pelajar yang menerima tajaan biasiswa Yayasan Sarawak berkata, anugerah ini merupakan titik permulaan baginya untuk terus maju menimba ilmu pengetahuan terutamanya dalam bidang perubatan.

“Dalam banyak-banyak pelajar yang mengikuti program doktor perubatan saya sangat tidak menyangka saya diberi anugerah seperti ini, terima kasih.

“Ibu ayah, anugerah ini khas untuk kamu berdua,” katanya.

Dalam pada itu, beliau turut mengucapkan ribuan terima kasih kepada Yayasan Sarawak kerana melalui biasiswa ini beliau dapat belajar tanpa terlalu memikirkan wang ringgit.

“Selama lima tahun pengajian saya di sini sebagai pelajar doktor perubatan, semua yuran pengajiandan kemudahan penginapan ditanggung sepenuhnya oleh Yayasan Sarawak.

“Dengan adanya semua kelebihan ini, saya dapat memberi tumpuan sepenuhnya terhadap pengajian saya,” katanya.

Beliau berkata demikian semasa ditemui pemberita sempena Majlis Konvokesyen UNIMAS ke-26 di Arena Gemilang DeTAR PUTRA, semalam.

Dalam pada itu, beliau turut memasang impiannya untuk menjadi seorang pakar bedah pada suatu hari nanti dan mahu berkhidmat di Sarawak katanya.

Ditanya pemberita mengenai penempatan, beliau tidak peduli untuk berkhidmat di mana-mana tempat atau kawasan setelah berjaya ditempatkan kelak.

“Saya tidak peduli akan semua itu, apa yang penting sekarang adalah saya boleh kembangkan pengetahuan saya dalam bidang perubatan dan membantu masyarakat sekeliling.

“Walaupun saya ditempatkan di pedalaman kelak, saya mahu sebab banyak perkara yang saya boleh di sana,” katanya.

See author's posts


ATM akan disediakan di Gedong

GEDONG: Sebuah mesin Terminal Layan Diri (ATM) akan disediakan di Gedong, kata Menteri Muda Pembangunan Perdagangan Antarabangsa dan Industri, Terminal Perindustrian dan Pembangunan Usahawan, Datuk Naroden Majais.

“Saya telah menerima surat kelulusan pihak AGRO bank yang sebuah mesin ATM akan disediakan di Gedong.

“Perkhidmatan mesin ATM ini adalah selaras dengan dasar kerajaan negeri untuk memberi perkhidmatan kepada penduduk di luar bandar dan pendalaman supaya mereka mudah untuk berurusan dengan bank,” katanya.

Naroden yang merupakan ADUN Gedong menambah, surat berkenaan telah diserahkan oleh Pengurus Cawangan AGRO Bank Sarawak Abdul Halek Abdullah kepada beliau di sini, semalam.

“ Insya Allah, mengikut kata AGRO Bank, mesin ATM akan beroperasi pada bulan Disember dan ia akan dipasang dan pihak bank akan mengubahsuai premis itu nanti,” katanya.

Jelas Naroden lagi, mesin ATM ini amat praktikal dan sekiranya ada permintaan lagi, beliau akan meminta pihak bank untuk menambah mesin ATM.

Kata Naroden lagi, buat masa sekarang, mesin ATM akan hanya ditempatkan di Anjung Usahawan Gedung dan tapak telah disediakan tambahan ini adalah kerana adanya perkidmatan internet yang penting untuk ATM dan ianya berdekatan dengan pejabat kecil Suruhanjaya Komunikasi dan Multimedia Malaysia (MCMC).

Sementara itu, menurut Abdul Halek, perkembangan ini adalah berkat usaha daripada Datuk Naroden sendiri yang memohon secara peribadi untuk dipasangkan mesin ATM di kawasan tersebut.

“Setelah merujuk dan mengkaji, mesin ATM ini akan meningkatkan lagi ekonomi penduduk Gedong kerana bila dah tunai di kawasan Gedong, akan banyak peluang peniagaan yang akan wujud.

“Sebagai contoh, kedai runcit akan memberi peluang perkejaan kepada penduduk setempat dan ia menjerumus kita membantu masyarakat luar bandar terutamanya di Gedong” ujar beliau.

Jelas Halek, pihaknya merancang untuk memasang lebih banyak lagi mesin Terminal Layan Diri(ATM) di tempat-tempat lain yang memerlukan mesin ATM.

Oleh AMINAH WASLI

See author's posts


CENTEXS, SELC Penyedia Kursus Elektrik bertauliah

KUCHING: Selaras dengan inisiatif Pembinaan Keupayaan Kontraktor Sarawak Energy Berhad (SEB), Pusat Kecemerlangan Teknologi Sarawak (CENTEXS) dan Pusat Pembelajaran Tenaga Sarawak (SELC) baru-baru ini menjadi penyedia latihan kerjasama pertama yang diperakui sebagai Penyedia Latihan Kursus Elektrik bertauliah daripada Unit Inspektorat Elektrik (EIU) Kementerian Utiliti dan Telekomunikasi (MUT) Sarawak.Mengulas mengenai program itu, Naib Presiden Kanan Kontrak dan Perolehan Sarawak Energy,Yusri Safri berkata, Sarawak Energy komited untuk menyokong strategi yang membantu memupuk pertumbuhan yang kukuh, mampan dan seimbang di Sarawak.“Dengan setiap pekerjaan, tahap kecekapan dan kemahiran yang diperlukan semakin berkembang, apabila kandungan pengetahuan proses operasi dan penyampaian perkhidmatan meningkat.“Program latihan dan pembangunan sebegini, kami dapat memastikan tenaga kerja bukan sahaja berkemahiran tetapi juga dilengkapi dengan pengetahuan dan pengalaman yang mencukupi untuk masa hadapan,katanya dalam satu kenyataan media pada Selasa.Dalam pada itu akreditasi tersebut membolehkan CENTEXS dan SELC menawarkan kursus latihan elektrik kecekapan khusus untuk kontraktor Sarawak Energy dan juruelektrik individu, seterusnya menyokong inisiatif pembangunan kontraktor Sarawak Energy.Menerusi kenyataan media SEB, kerjasama antara CENTEXS, MUT dan Sarawak Energy untuk meningkatkan akses kepada latihan dan pembangunan untuk kontraktor dalam bidang elektrik, pensijilan itu bertujuan untuk meningkatkan kumpulan pekerja mahir dan orang yang cekap dalam industri, menyokong keperluan pembangunan negeri.“CENTEXS memulakan program latihan perintis untuk kontraktor Sarawak Energy pada 20 Februari, dengan pengenalan kursus ‘Sijil Kecekapan sebagai Chargeman L2 (Talian Atas)’ di Pusat Pembelajaran Tenaga Sarawak di Jalan Belian, Sungai Biawak.“Seramai dua belas kontraktor tempatan Sarawak yang bersemangat untuk meningkatkan kemahiran dan kemahiran semula diri mereka menghadiri sesi perasmian itu; dengan kumpulan kedua dan ketiga pelatih dijadual menjalani program itu masing-masing pada Mac dan April.“Kurikulum komprehensif menggabungkan kedua-dua kelas dan latihan praktikal; menyediakan peserta dengan pengetahuan dan kemahiran untuk terus memimpin dan menyokong permintaan yang tinggi untuk kepakaran elektrik dalam tenaga kerja,” jelas SEB.Oleh itu, Akademi akan terus menawarkan kursus Chargeman L2 (Overhead Lines) dengan rancangan untuk melancarkan program Chargeman lain termasuk ‘Chargeman L1’, ‘Chargeman L2 (Underground)’, ‘Chargeman H2 (Underground)’ dan ‘Chargeman H2 (Overhead Line)’ dalam beberapa bulan akan datang. 525 kontraktor dan pekerja industri dijangka menghadiri Program Chargeman yang akan datang.“Program latihan itu sejajar dengan objektif komersial korporat Sarawak Energy dalam bidang tumpuan utama untuk menyampaikan kecemerlangan komersial dengan meningkatkan kualiti pengurusan vendor dan kontraktor – meningkatkan lagi kumpulan bakat dan daya saing perolehan Projek Tenaga Sarawak.“Kontraktor Sarawak Energy yang berminat untuk mengetahui lebih lanjut mengenai modul ada boleh menghantar e-mel kepada Sarawak Bahagian Pembangunan Vendor Energy di vendordevelopment@sarawakenergy.com atau CENTEXS di korporat@centex-sarawak.”Oleh Azreen Keria

See author's posts


Tikar plastik tetap berseni dan cantik

MENGISI masa lapang di rumah panjang dengan menghasilkan seni anyaman tikar plastik adalah salah satu perkara yang amat bermakna bagi Kiau Kundang, 64.

Ternyata hasil tangan ibu kepada tiga orang anak itu cukup kemas, halus, teliti dan sangat kreatif.

Kiau memiliki bakat semula jadi, justeru beliau tidak mempersiakannya untuk menganyam pelbagai tikar plastik bermotifkan nilai tradisi Sarawak yang sesuai untuk majlis keramaian dan hiasan dalam rumah yang lebih menawan.

Selain tikar plastik, beliau mahir menganyam tikar mengkuang, tikar bemban dan sebagainya. Bagaimanapun, bahan untuk menghasilkan tikar tersebut diperolehi daripada hutan berhampiran.

“Saya mempelajari seni anyaman ini daripada mendiang mak mertua pada suatu ketika dahulu. Dia mengajar saya pelbagai jenis anyaman yang berkonsepkan seni tradisional masyarakat Iban.

“Sejak itu, minat saya terhadap seni anyaman ini semakin bertambah. Asal sahaja ada masa lapang ataupun semasa tidak turun ke kebun lada, saya akan menggunakan masa lapang itu untuk menganyam.

Berjinak-jinak dalam bidang anyaman sejak usia muda, masa lapangnya banyak dihabiskan dengan menganyam tikar plastik di kediamanya Rumah Giman Jabu, Skim B Meradong.

“Tikar plastik ini dihasilkan sepenuhnya dengan menggunakan tangan. Selain reka bentuk yang unik, ia dihasilkan dengan penuh ketelitian dan cukup halus buatannya,” jelasnya.

Beliau berkata, tempoh menyiapkan tikar plastik berkenaan bergantung kepada saiz, selain rekaan coraknya yang bermotifkan kepelbagaian etnik dan subetnik di Sarawak.

“Perlukan kesabaran dan minat untuk menghasilkan kraftangan ini. Proses pembuatannya agak rumit kerana membabitkan seni anyaman,” ujarnya.

Katanya, secara majoriti wanita di rumah panjang mereka bersama-sama mengisi masa lapang menganyam tikar plastik di ruai masing-masing.

“Kami membeli sendiri bahan untuk menganyam tikar plastik. Lagi pun harganya murah dan lebih banyak warna pilihan. Coraknya pula terpulang pada kreativiti sendiri,” ujarnya lagi.

Beliau juga tidak kedekut berkongsi ilmu menganyam dengan golongan wanita di rumah panjang mereka.

“Keadaan ini memberikan semangat untuk mereka meluangkan masa menganyam tikar plastik. Keadaan tersebut telah menjadikan keadaan meriah di bahagian ruai pada waktu malam,” ujar beliau.

Tambahnya lagi, menganyam tikar plastik kini menjadi pilihan golongan wanita di rumah panjang mereka berikutan bahannya yang mudah diperolehi, berbanding tikar mengkuang, rotan dan sebagainya.

Kiau turut  mengakui, menganyam tikar plastik mampu menjana pendapatan jika ia diusahakan dengan bersungguh-sungguh.

“Tikar plastik ini sentiasa mendapat sambutan yang hangat di pasaran. Ramai orang ingin membeli tikar plastik ini untuk kegunaan dan hiasan dalam rumah.

“Ada juga mereka yang membelinya untuk dijadikan sebagai cenderahati.

“Justeru  ramai  golongan wanita di rumah panjang kami memanfaatkan kemahiran untuk menganyam tikar plastik dan menjualnya kepada pembeli. Ia secara langsung dapat membantu meningkatkan pendapatan kami,” katanya.

Oleh AKUN GIMAN

See author's posts


Mohon cadangan naik taraf tebingan Durin diluluskan

SIBU: Timbalan Menteri Pengangkutan Datuk Henry Harry Jinep mengharapkan kerajaan Sarawak meluluskan permohonan menaik taraf jeti lama Durin ke landskap kawasan tebingan sungai bagi menarik lebih ramai pelancong.

“Saya yakin kerajaan Sarawak giat membangunkan kawasan luar bandar termasuk Durin.

“Kerajaan Sarawak berkemungkinan akan meluluskan permohonan untuk menaik taraf jeti lama Durin dan mengubahnya menjadi tarikan pelancong dengan tebingan.

“Saya percaya Datuk Seri Tiong King Sing selaku Ahli Dewan Undangan Negeri (ADUN) kawasan ini telahpun memohon pembinaan tebingan di tebing sungai Durin Bazar.

“Kawasan yang sudah diluluskan pembinaan tebingan seperti Limbang, Kanowit, Song dan Selangau. Jadi saya percaya permohonan itu masih dalam proses.

“Jadi, sama-sama kita berdoa dan saya percaya Premier Sarawak akan pertimbangkan permohonan ini dengan membahagi sama rata arus pembangunan di kawasan luar bandar termasuk Durin,” katanya ketika ditemui pemberita selepas pemeriksaan jeti lama di sini, malam tadi.

Henry selaku ADUN Tasik Biru juga berkata, jeti di bawah Jabatan Kerja Raya (JKR) itu bagaimanapun tidak lagi digunakan kerana paras air semakin cetek menyukarkan pelabuhan bot.

Katanya lagi, akan menyemak semula agensi-agensi berkenaan yang boleh melaksanakan projek ini selain setakat ini telah menyalurkan permohonan tersebut ke pihak Majlis Daerah Luar Bandar Sibu (MDLBS).

Timbalan Pengerusi Parti Demokratik Progresif (PDP) Wilayah Tengah Kaunselor Teo Boon Siew pula berkata, setiap tahun Pesta Durin akan diadakan di tebing sungai Durin Bazar.

Bagaimanapun, jeti sedia ada tidak dapat menampung jumlah pengunjung yang ramai atas faktor ruang yang terhad dan kawasan tidak berbumbung.

Justeru, berharap agar permohonan naik taraf jeti lama diluluskan sebagai lokasi tarikan pelancong yang boleh menempatkan lebih ramai pengunjung terutamanya pesta Durin kelak selain dijadikan ruangan rekreasi baharu kepada masyarakat setempat.

Oleh TARANI LANTING

See author's posts


Jasmin Lai gapai impian semasa pandemik

Hampir dua tahun pandemik menyebabkan ramai orang terjejas, bukan sahaja di Malaysia tetapi di seluruh dunia.  Tidak terkira jumlah orang yang terjejas, kehilangan orang tersayang mahupnun terjejas ekonomi.  Malah banyak syarikat terpaksa gulung tikar sehingga menyebabkan ramai yang kehilangan pekerjaan.

Ketika orang lain berjuang untuk menghadapi pandemik, Jasmin Lai Shaw Mae, 34, seorang pereka grafik mengambil keputusan untuk menjadi lebih kukuh sepanjang pandemik ini dan tidak membiarkan wabak ini menjejaskan masa hadapannya.

Dalam tahun 2019, Lai berhenti dari pekerjaan yang stabil dengan sebuah syarikat di Sibu yang telah disertainya selama lapan tahun.  Beliau kemudian menyertai sebuah syarikat perancang majlis perkahwinan di Kuching.

Ternyata percaturan masa tidak sesuai sehingga ada ketikanya Lai diminta tidak datang kerja dan selalunya tiada tugasan kerana pandemik. Ketika terumbang-ambing dengan pekerjaan baharu ini, Lai menyedari beliau tidak akan ke mana-mana jika tidak melakukan perubahan.

Apabila Perintah Kawalan Pergerakan (PKP) dilaksanakan pada Mac 2020, Lai mengambil keputusan untuk berhenti kerja lagi kerana menyedari tidak banyak yang dapat dia lakukan di syarikat baharu ini.  Beliau juga merasa tidak selesa apabila majikannya terpaksa membayar gaji pekerja walaupun tiada pendapatan yang masuk.

Sebelum mendapat diploma di dalam rekaan grafik, Lai pernah menyuarakan minatnya di dalam bidang masakan dan tiba-tiba idea bidang kulinari muncul.  Ahli keluarga Lai menyarankan beliau belajar untuk mendapatkan diploma dan memberitahu bidang masakan dan kuih-muih boleh dipelajari bila-bila masa, walaupun di rumah.

Selepas berhenti kerja keduanya, Lai tidak mahu berfikir banyak tentang apa yang beliau mahukan kerana  merasakan inilah masanya untuk mencapai impiannya.

Beliau mula membeli peralatan dan bahan-bahan masakan dengan menggunakan duit simpanan sendiri dan mula bereksperimen membuat kek, biskut dan pastri.

“Saya ada ramai ahli keluarga dan merekalah yang menjadi pengkritik.  Saya dapati apa sahaja yang saya buat, gula mesti dikurangkan kerana sekarang ini ramai yang amat prihatin dengan kesihatan masing-masing,” katanya.

Walaupun mengurangkan gula akan memendekkan jangka hayat segar pastri, Lai tetap memberitahu para pelanggannya.

Selepas beberapa bulan menguji kek, biskut dan pastrinya, Lai akhirnya mendapat keyakinan untuk menjual produknya, tetapi hanya kepada rakan-rakan terdekat.  Dia cukup bimbang menunggu komen dan beliau meminta rakan-rakannya jujur membuat penilaian agar beliau dapat memperbaiki apa yang kurang.

Kepakaran utama Lai adalah kek keju yogurt, kek lapis, kek jeli, mocha, kek keju dengan biskut di dalamnya serta pelbagai pastri.

“Pengetahuan di dalam rekaan grafik membantu saya mencantikkan kek dan pastri,” katanya.

Selepas beberapa ketika, baharulah Lai yakin untuk menjual kepada orang luar dan membuat promosi melalui media sosial.  Produk paling popular beliau ialah kek keju dan kek lapis.  Bagi produk yang mudah rosak, Lai akan hanya membuatnya berdasarkan permintaan.

Untuk semua produknya, beliau menggunakan sebanyak mungkin bahan semulajadi, termasuk buah-buahan.

“Walaupun ia agak mahal, saya mahukan kualiti untuk para pelanggan saya.  Memandangkan saya bekerja berseorangan, saya tidak berani menerima banyak tempahan tetapi bagi yang meraikan harijadi dan majlis tertentu, saya akan cuba untuk memenuhi permintaan mereka.

Tiga bulan lalu, Lai berjaya mendapatkan sebuah premis di Bandar Baharu Batu Kawah untuk meneruskan perniagaannya itu.  Dengan adanya premis itu, ia memudahkan beliau untuk mempamer jualan dan memudahkan pelanggan untuk mengambil tempahan mereka.

Malah ibunya menggunakan ruang hadapan premisnya untuk menjual bunga-bunga dalam pasu bagi menarik pelanggan.

Walaupun kedainya ditutup semasa Perintah Kawalan Pergerakan (PKP), Lai berkata dia menggunakan masa tersebut untuk mencuba mencipta produk baharu.

Oleh CONNIE CHIENG

See author's posts


Dua ditangkap langgar PKP

ADI SAFARMAN

DEBAK: Polis telah menangkap dua lelaki tempatan berumur
30 dan 18 tahun di pekan Debak semalam ketika menjalankan pemantauan dan pematuhan
Perintah Kawalan Pergerakan (PKP).

Ketua Polis Daerah (KPD) Betong, DSP Zamry Alli
mengesahkan tangkapan tersebut dan kedua-dua suspek yang berasal dari Kampung
Debak Laut ditahan ketika cuba melepasi Sekatan Jalan Raya (SJR) yang
dijalankan.

Beliau berkata, semasa di tahan kedua-dua saspek
bertindak kasar dan mempertikaikan tugas polis.

Suspek juga katanya diminta memberi pengenalan diri namun
kedua-duanya enggan bekerjasama dan cuba melarikan diri.

“Kedua-dua saspek juga gagal memberi keterangan yang
munasabah berada di luar semasa tempoh PKP ini.

“Siasatan awal mendapati, suspek dalam perjalanan
daripada Kampung Lalang ke Kampung Debak Laut tanpa ada alasan dan tujuan yang
mendesak.

“Saspek juga mengakui bahawa sedia maklum berkaitan
arahan PKP dan SJR yang berkuatkuasa,” ujarnya pada kenyataan kepada media
semalam.

Zamry memberitahu kes tersebut dirujuk di bawah Seksyen
186 KK / Peraturan 7 (1) Peraturan-Peraturan Pencegahan Dan Pengawalan Penyakit
Berjangkit (Langkah-Langkah Di Dalam Kawasan Tempatan Jangkitan) 2020.

Suspek telah ditangkap dan dibawa ke Ibu Pejabat Polis
Daerah (IPD) Betong untuk siasatan dan tindakan lanjut.

Ini merupakan tangkapan pertama sejak PKP dikuatkuasakan
di kawasan Betong.

See author's posts


Operasi cari mangsa hilang diteruskan

ALOR SETAR: Operasi mencari dan menyelamat tiga mangsa yang dipercayai masih hilang dalam kejadian banjir akibat fenomena kepala air di kawasan Titi Hayun, Yan petang semalam, diteruskan pada 8.30 pagi semalam.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah Mohamadul Ehsan Mohd Zain berkata, tiga mangsa yang belum dikenal pasti identiti itu merupakan antara 22 penduduk di kawasan berkenaan yang terjejas akibat bencana itu.

“Kejadian di Titi Hayun ini melibatkan 22 mangsa iaitu 16 mangsa selamat, dua lagi meninggal dunia, seorang cedera parah manakala tiga lagi masih belum dijumpai,” katanya, ketika dihubungi Bernama semalam.

Mohamadul Ehsan berkata, seramai 30 anggota dan pegawai bomba terlibat dalam operasi itu selain turut dibantu pasukan keselamatan lain antaranya polis dan Jabatan Sukarelawan Malaysia.

Beliau berkata, pihaknya menerima panggilan pada 4.17 petang kelmarin mengenai kejadian banjir di kawasan Titi Hayun itu dan operasi mencari dan menyelamat segera digerakkan sebaik tiba di lokasi 11 minit kemudian.

Selain itu katanya, pihak bomba juga meneruskan operasi mencari dan menyelamat seorang lagi mangsa yang dikhuatiri hilang dalam kejadian sama di Salak Denai iaitu kawasan sekitar Batu Hampar, Yan dengan melibatkan kekuatan 20 anggota bomba.

Sementara itu, Mohamadul Ehsan berkata, seramai 19 kakitangan The Jerai Hill Resort yang terperangkap di puncak Gunung Jerai masih tidak dapat dibawa turun berikutan laluan terhalang akibat tanah runtuh.

— Bernama

See author's posts


Benarkan pemerhati masuk Xinjiang-EU

Brussels: Kesatuan Eropah (EU) mendesak China membenarkan pemerhati bebas memasuki wilayah Xinjiang yang bermasalah semalam.

Malah EU juga memberi amaran bahawa Beijing mesti melakukan konsesi jika negara itu mahu mempersetujui perjanjian pelaburan utama dengan blok berkenaan.

Gesaan itu dilakukan ketika perbincangan melalui sidang video antara pemimpin EU dengan Presiden China, Xi Jinping, yang banyak memfokus kepada aspek perdagangan dan perubahan iklim.

Untuk rekod, China pernah menolak gesaan untuk memberi akses bebas ke Xinjiang yang mana Beijing dituduh menyalahgunakan hak secara meluas terhadap penduduk Uighur beragama Islam.

“Kami mengulangi kebimbangan atas layanan China terhadap golongan minoriti di Xinjiang dan Tibet, serta layanan terhadap pembela hak asasi manusia serta wartawan.

“Kami meminta pemerhati bebas diberikan akses ke Xinjiang dan menyeru pembebasan warga Sweden, Gui Minhai, serta dua warga Kanada yang ditahan,” kata Presiden Majlis EU, Charles Michel.

Kumpulan hak asasi, akademik dan wartawan mendokumentasikan langkah didakwa tindakan keras terhadap umat Islam Uighur serta Kazakh di Xinjiang, termasuk penahanan besar-besaran, penguatkuasaan pemandulan, buruh paksa dan sekatan terhadap agama serta pergerakan.

Aktivis mendakwa terdapat sejuta penduduk Uighur dan lain-lain dikurung di dalam kem yang digambarkan Beijing sebagai pusat latihan vokasional.

Sementara itu, Vaksin Covid-19 yang dibangunkan China dijangka boleh dipasarkan seawal November nanti, kata jurucakap China kepada stesen televisyen tempatan.

Pengeluar China yakin dengan perkembangan ditunjukkan setakat ini, dengan syarikat Sinovac Biotech dan Sinopharm turut mempamerkan calon vaksin mereka di pameran perdagangan di Beijing bulan ini.

Wakil firma berkenaan berharap vaksin yang dibangunkan akan diluluskan selepas fasa tiga ujian percubaan dilaksanakan seawal hujung tahun ini.

Isnin lalu, ketua pakar keselamatan bio di Pusat Kawalan Penyakit China memberitahu CCTV bahawa vaksin akan tersedia untuk masyarakat umum “sekitar November atau Disember.”

Wu Guizhen tidak menyatakan vaksin mana yang dimaksudkan namun menyebut “berdasarkan keputusan ujian klinikal fasa tiga, perkembangan semasa sangat lancar”.

Wu berkata, beliau turut mengambil suntikan vaksin pada April dan berasa sangat baik dalam tempoh beberapa bulan ini, walaupun tidak menyatakan vaksin mana yang dipilih.

Ketika ini, terdapat sembilan calon vaksin berada dalam fasa akhir ujian ke atas manusia.

Sebilangan calon vaksin China telah ditawarkan kepada pekerja penting dalam program penggunaan kecemasan.

Jurucakap Sinovac memberitahu AFP bulan ini bahawa “puluhan ribu” orang secara sukarela telah mengambil vaksinnya, termasuk 90 peratus pekerja dan keluarganya – antara 2,000 dan 3,000 orang.-AFP

See author's posts


Peniaga mengaku tidak bersalah perdagang wanita

RAUB: Seorang peniaga pakaian mengaku tidak bersalah di Mahkamah Sesyen di sini semalam atas pertuduhan memperdagangkan seorang wanita warga Kemboja bagi tujuan eksploitasi buruh paksa sejak 2018.

Abdullah Abd Rahman, 56, dari Taman Sri Siantan, Bentong didakwa melakukan perbuatan itu antara 12 Mac 2018 hingga April lalu di rumahnya terhadap Mariam, 23, yang masuk ke Malaysia menggunakan pas sosial, untuk menjaga ahli keluarga tertuduh yang uzur.

Dia didakwa mengikut Seksyen 13(b) Akta Antipemerdagangan Orang dan Antipenyeludupan Migran 2007 yang membawa hukuman maksimum penjara 20 tahun dan boleh didenda, jika sabit kesalahan.

Hakim Ahmad Faizadh Yahaya menetapkan 24 Jun sebagai tarikh sebutan semula kes dan membenarkan Abdullah diikat jamin sebanyak RM12,000 dengan dua penjamin serta mengarahkan tertuduh menyerahkan dokumen perjalanannya kepada mahkamah.

Terdahulu, peguam Suzanawati Ismail merayu supaya jumlah jaminan RM50,000 yang ditawarkan pendakwaan dikurangkan atas alasan anak guamnya tidak sihat kerana menghidap pelbagai penyakit dan hanya memiliki RM8,000 bagi tujuan ikat jamin semalam.

“Mangsa juga difahamkan sudah ditempatkan di rumah perlindungan maka adalah mustahil untuk tertuduh mengganggu mangsa jika mahkamah membenarkan jaminan,” katanya.

Pendakwaan dikendalikan Timbalan Pendakwa Raya Samira Khalili.– Bernama

See author's posts


LEBIH 1,000 MAUT Afghanistan dilanda gempa bumi

KABUL: Taliban merayu bantuan antarabangsa selepas Afghanistan dilanda gempa bumi berukuran 5.9 pada skala Richter yang mengorbankan lebih 1,000 orang dan mencederakan 1,500 yang lain, menurut United Press International (UPI).

Gempa berlaku pada awal Rabu, kira-kira 28 batu di barat daya Khost berhampiran sempadan Pakistan dan gegaran dirasai sehingga ke India.

Ia disusuli dengan gempa bumi berukuran 4.5 pada skala Richter.

Paktika di tenggara Afghanistan merupakan wilayah paling teruk terjejas dengan usaha menyelamat terhalang akibat hujan lebat dan hujan batu.

Ia adalah gempa bumi paling dahsyat pernah melanda negara itu sejak dua dekad lalu dan berlaku kurang setahun selepas Taliban menerajui kepimpinan selepas kejatuhan kerajaan yang disokong Barat sebelum ini.

Pegawai Taliban pada Rabu meminta agar Pertubuhan Bangsa-Bangsa Bersatu (PBB) menyalurkan keperluan dan bantuan kepada mereka yang terjejas, kata anggota UNICEF dari unit Kabul, Sam Mort kepada BBC.

Wakil khas Britain ke Afghanistan, Nigel Casey, berkata United Kingdom sedang berhubung dengan PBB dan bersedia untuk menyalurkan bantuan bagi tindak balas antarabangsa.

Sementara itu, wakil khas PBB ke Afghanistan, Dr Ramiz Alakbarov, menerusi ciapannya berkata PBB sedang menilai kesan akibat gempa itu dan mengucapkan takziah kepada keluarga mangsa.

Keadaan agak kritikal, jurucakap Taliban Bilal Karimi memberitahu NBC News.

Beratus-ratus kediaman musnah dan angka kematian dijangka terus meningkat serta infrastruktur asas mengalami kerosakan serius.

Sebelum Taliban menguasai kerajaan, perkhidmatan kecemasan Afghanistan telah diperluaskan dengan beberapa helikopter tersedia untuk misi menyelamat, tetapi bekalan perubatan berkurangan.

Seorang wartawan di zon gempa berkata komunikasi selepas gempa menjadi sukar akibat kerosakan pada menara komunikasinya, menurut BBC.-Bernama

See author's posts


Pertemuan ‘buku dengan ruas’ di Julau

JULAU: Bagai buku dengan ruas!

Sekali lagi, kerusi Parlimen Julau menyaksikan pertembungan antara penyandangnya Datuk Larry Sng Wei Shien,43, dan Datuk Joseph Salang Gandum, 71, yang pernah bersaing pada Pilihan Raya Umum ke-14 (PRU-14) 2018 dengan keputusan memihak kepada Larry Sng.

Joseph Salang yang membuat kemunculan semula adalah Presiden Parti Rakyat Sarawak (PRS) yang bertanding atas tiket Gabungan Parti Sarawak (GPS) manakala Larry Sng, Presiden Parti Bangsa Malaysia (PBM).

Bagaimanapun, Parlimen Julau menyaksikan pertandingan empat penjuru membabitkan dua lagi calon iaitu Susan George@Suhana Abdullah mewakili Parti Bansa Dayak Sarawak (PBDS) dan calon Bebas, Elly Lawai Ngalai.

Cabaran Susan, ahli perniagaan pula tidak boleh dipandang ringan dan juga Elly sebagai seorang penduduk tempatan di Julau, mungkin mampu memberi kejutan.

Pengesahan calon itu diumumkan oleh Pegawai Pengurus Pilihan Raya Parlimen Julau Wee Teck Min sekitar 12.30 tengah hari di Pejabat Bangunan Lama Daerah Julau.

Tiada pencalonan yang ditolak.

Elly antara calon terawal tiba di pusat penamaan calon sekitar 8.01 pagi diiringi pencadang, Munor Gan dan penyokong, Daniel Udin.

Kemudiannya diikuti Susan yang tiba sekitar 8.31 pagi sambil diiringi Dominic Chanddai.

Ini diikuti Larry Sng yang tiba sekitar 8.46 pagi bersama pencadang, George Robin dan penyokong, Baca maggie.

Joseph Salang pula tiba sekitar 8.55 pagi bersama pencadang Morris Nyanong dan penyokong Jantan Uchong.

Terdahulu, Joseph Salang bersama penyokongnya sempat berarak seluruh Pekan Julau sebelum ke pusat penamaan calon.

Sebelum ini, Joseph Salang pernah menyandang jawatan Timbalan Menteri Luar dan Timbalan Menteri Penerangan , Komunikasi, Kesenian dan Kebudayaan.

Bagaimanapun, selepas Pilihan Raya Umum 2013, beliau menolak tawaran untuk jawatan Timbalan Menteri.

Pada April lalu, Joseph Salang secara rasmi mengambil alih jawatan Presiden PRS berikutan kematian Tan Sri Dr James Masing pada 30 Oktober tahun lalu.

Asalnya, beliau adalah ahli Parti Bansa Dayak Sarawak (PBDS) dan pernah menjadi Ahli Parlimen tanpa parti apabila PBDS dibubarkan pada 2004.

Beliau kemudiannya menyertai PRS sebelum Pilihan Raya Umum 2008.

See author's posts


Akses Jalan raya Limbang bakal lengkap 2023

BERSAMA SABERKAS… Dr. Abdul Rahman bersama SABERKAS Bukit Kota memeriahkan sambutan Hari Kebangsaan di Kampung Gadong Limbang.

LIMBANG: Menjelang 2030, Bahagian Limbang bakal mempunyai rangkaian dan akses jalan raya lengkap yang dilaksanakan di bawah Kerajaan Persekutuan dan Negeri.

Timbalan Menteri Pemodenan Pertanian dan Pembangunan Wilayah Sarawak Datuk Dr. Abdul Rahman Ismail memberitahu sejumlah RM7 bilion diperuntuk Kerajaan Persekutuan untuk membina Rangkaian Jalan Raya Sarawak Sabah (SSLR) yang dinanti rakyat di utara Sarawak menghubungkan Lawas, Limbang ke Miri tanpa melalui negara jiran Brunei Darussalam.

“Kita berterima kasih kepada Kerajaan Negeri dan Persekutuan kerana meluluskan tiga projek rangkaian jalan raya untuk menghubungkan Limbang dengan bahagian dan daerah lain di Sarawak.

“Yang pertama yang selalu menjadi pemintaan rakyat ialah jalan menghubungkan Limbang kepada  Miri dan Lawas tanpa melalui Negara Brunei Darussalam projek ini namanya Rangkaian Jalan Raya Sarawak Sabah (SSLR),” katanya, kepada media pada Program Sambutan Hari Kebangsaan 2022 SABERKAS Cawangan Bukit Kota di Kampung Gadong pada Selasa.

Ahli Dewan Undangan Negeri (ADUN) Bukit Kota yang juga Pengerusi SABERKAS Bukit Kota itu berkata lagi, SSLR   fasa kedua menghubung kawasan Limbang dan ke Miri sudah dilulus dalam masa ini dalam peringkat reka bentuk.

Projek ini telah diumumkan  Perdana Menteri Datuk Seri Ismail Sabri Yaakob.

“Projek ini  dimulakan pada tahun hadapan dengan kos memakan belanja yang  begitu besar keseluruhannya bernilai RM 7 bilion  dan dijangka siap dalam tempoh lima tahun, lebih kurang tahun 2028,” ujarnya.

Selain itu katanya, Kerajaan Persekutuan turut meluluskan semula Projek  Pan Borneo Highway yang telah diluluskan zaman Barisan Nasional dahulu tapi dibatal oleh Pakatan Harapan dan sekarang diwujudkan semula.

“Bagi Seksyen di Daerah Limbang ia melibatkan Tedungan hingga   Pandaruan dan seksyen di Daerah  Lawas meliputi kawasan Mengkalap hingga Merapok dengan kos RM3 bilion” jelasnya.Satu lagi projek katanya, dinamakan Lebuhraya Pesisir Utara,  di bawah Kerajaan Negeri ini yang kini dalam rekabentuk dan juga proses pengambilan tanah.

Lebuhraya ini menurutnya akan melintasi pesisir batang sungai termasuk di Kampung Gadong dan melibatkan pembinaan banyak jambatan dan dijangka bermula tahun depan.“Saya yakin menjelang 2030 rangkaian jalan raya di Limbang akan  lengkap disusuli  juga kemudahan asas lain termasuk menara telekomunikasi  di Kampung Gadong.

“Saya  percaya pembangunan ini akan memberi impak besar kepada rakyat di Limbang,” ujarnya lagi.

Katanya lagi, pelbagai pembangunan telahpun dinikmati sejak kemerdekaan dahulu dan ianya terus akan  dilaksanakan oleh kerajaan  dan momentum pembangunan lebih  melonjak di bawah kepimpinan Premier Sarawak Datuk Patinggi Tan Sri Abang Johari Tun Openg.

Oleh ADENG EDRUS

See author's posts


Sri Aman miliki pemain, jurulatih berkualiti

SARAWAK mempunyai pemain dan jurulatih yang berkualiti dan berkemahiran tinggi dalam sukan bola sepak di negeri ini.

Pengarah Teknikal Sarawak United FC, B. Sathianathan mengakui Sarawak mempunyai ramai pemain berkaliber dan berpotensi serta berkemampuan untuk menyerlah dalam liga profesional jika bakat mereka digilap serta diberi peluang menyarung jersi negeri.

“Saya terkejut dengan cara pasukan Sri Aman bermain kerana mereka memiliki satu permainan serta idea mereka jurulatih yang bagus.

“Saya biasa banyak tengok liga di negara kita ini, ada yang sepak bola dari gol terus ke penyerang, tapi Sri Aman mengamalkan bola sepak daripada belakang (modern football), ini adalah satu petanda yang positif kepada perubahan landskap perubahan bola sepak negeri ini,” katanya.

Sathianathan berkata walaupun jurulatih seperti yang beliau ketahui memiliki lesen C kejurulatihan, namun cara pemikiran dan cara beliau melihat permainan pasukan itu seolah-olah beliau memiliki lesen A.

“Jadi kita nampak daripada jurulatih, itulah saya kata pertandingan ini bukan hanya memberi kebaikan untuk pemain, tetapi untuk jurulatih, pengadil dan sebagainya. So, inilah revolusi bola sepak…,” ujarnya.

Dalam pada itu, beliau menegaskan ilmu kejurulatihan bola sepak merupakan satu elemen penting untuk meningkatkan tahap kejurulatihan bola sepak di negeri Sarawak.

Melalui ilmu kejurulatihan terkini, mutu permainan pemain tempatan juga akan meningkat seiring dengan perubahan corak permainan bola sepak hari ini.

Terdahulu, pasukan Sri Aman FA menamatkan penantian selama 30 tahun apabila menjuarai Liga SSC-FAS 2021 selepas menumpaskan Samarahan FA 1-0 pada aksi perlawanan akhir di Bintulu, baru-baru ini.

Oleh ADI SAFARMAN

See author's posts


Jika boleh semua parti sertai GPS’ – Fadillah

KUCHING: “Jika boleh semua parti di Sarawak sertailah GPS (Gabungan Parti Sarawak). Kita tidak mahu parti luar Sarawak bertapak di sini.”

Itu reaksi Ketua Whip GPS, Dato Sri Fadillah Yusof sebagai mengulas tindakan bekas Ahli Parlimen Lubok Antu, Datuk William Nyallau Badak, 71,  yang keluar  Parti Bersatu Sarawak (PSB) hari ini untuk memberi sokongan kapada GPS.

“Memang sepatutnya begitulah. Sudah terbukti GPS mempunyai rekod khidmat terbaik dalam memperjuang dan mempertahankan hak Sarawak untuk kepentingan rakyat Sarawak.

“Jika beliau (William Nyalau) nak bagi sokongan, kita hargai. Terima kasih. Ini bererti beliau sudah bersama kita. Paling penting jadikan GPS landasan untuk kita berjuang demi rakyat Sarawak,”katanya.

Fadillah yang mempertahankan kerusi Parlimen Petra Jaya berkata demikian ketika ditemui pemberita sejurus selepas menyantuni komuniti setempat di gerai-gerai penjaja, Jalan Astana di Petra Jaya petang ini.

Fadillah juga merujuk kenyataan calon DAP Chong Chieng Jen bagi kerusi Parlimen Stampin iaitu perlu peranan ‘semak dan imbang’ kepada Pakatan Harapan (PH).

“Tapi yakinlah itu hanya retorik. Bila mereka memerintah dulu, 22 bulan sudah terbukti kepentingan Sarawak sudah terhakis.

“Mereka janji pun tidak dapat ditunai. Jadi inilah masa kita jangan bagi satu pun dekat mereka, bagi kat GPS,” katanya.

See author's posts


Guru perlu sedia terima perubahan

SIBU: Golongan guru hendaklah sentiasa bersedia menerima perubahan dan meningkatkan kompetensi untuk membantu membangunkan negara.

Premier Sarawak Datuk Patinggi Tan Sri Abang Johari Tun Openg berkata untuk itu, guru perlu meningkatkan kemahiran mereka bagi membolehkan generasi masa depan menjadi kuasa siber dan kuasa pemikiran untuk meningkatkan maruah, imej dan kemahiran mereka dalam membawa Sarawak ke hadapan.

“Dengan sumbangan dan inovasi berkualiti tinggi daripada guru-guru, saya amat yakin pelajar kita, khususnya di Sarawak, akan menjadi individu yang cemerlang serta mampu berdaya bersaing dengan orang lain di seluruh dunia.

“Apa sahaja pembaharuan dalam pengajaran yang dilaksanakan oleh guru di sekolah akan melahirkan generasi individu yang berdaya saing di peringkat negeri, kebangsaan dan global,” katanya pada perasmian Persidangan Antarabangsa Kedua mengenai Transformasi Pendidikan 2022 di sini hari ini.

Teks ucapannya dibacakan oleh Menteri Pendidikan, Inovasi dan Pembangunan Bakat, Datuk Roland Sagah Wee Inn.

Turut hadir Timbalan Pengarah Jabatan Pelajaran Sarawak Dr Les Mat dan Pengarah Institut Pendidikan Guru (IPG) Kampus Rajang Dr Abang Ismail Abang Julhi.

Abang Johari berkata, Sarawak sangat bertuah kerana kaya dengan sumber asli dan negeri ini dilihat mempunyai potensi untuk ke arah teknologi baharu, termasuk menghasilkan hidrogen dan tenaga hijau.

Namun, jelasnya, pada masa ini Sarawak tidak dapat menambah nilai kepada sumber manusia kerana ini bergantung kepada kualiti anak muda Sarawak dan generasi masa depan kita.

“Izinkan kami, anda, guru-guru dan kerajaan negeri bergabung tenaga untuk melatih dan menghasilkan pakar kimia untuk tujuan ini.

“Pendidikan adalah kunci untuk membolehkan Sarawak mencapai masa depan yang makmur apabila negeri kita sedang membangun dalam ekonomi baharu,” katanya.

Oleh yang demikian, beliau turut menyeru peringkat atasan pendidikan dan para guru serta semua pihak berkepentingan pendidikan di negeri ini untuk bersama-sama mewujudkan modal insan berkualiti bagi memacu Sarawak ke arah mencapai status negeri maju menjelang 2030.

Menyentuh mengenai persidangan tersebut, beliau amat optimis bahawa melalui pembentangan dan forum dalam persidangan ini, banyak perkara yang boleh dibincangkan dan dikongsi di kalangan semua peserta untuk diambil dan bergerak ke hadapan dengan idea dan resolusi baharu terutamanya dalam landskap pendidikan pasca pandemik semasa.

Sementara itu, Abang Johari menyifatkan betapa pentingnya bagi pelajar cemerlang untuk dilengkapi dengan kemahiran khusus sambil memiliki penguasaan bahasa Inggeris yang baik untuk memastikan mereka berada dalam kedudukan yang baik.

“Kita mesti mengakui bahawa bahasa Inggeris ialah bahasa antarabangsa. Jika anda ingin menyelidik dan mendapatkan akses kepada pengetahuan terkini, tiada pilihan lain selain menguasai bahasa Inggeris dengan baik,”.

“Ini adalah untuk membolehkan pelajar memahami metodologi dan kemajuan terkini dalam pelbagai bidang dalam pendidikan memandangkan teknologi berubah dengan sangat pantas,” +.

“Bagi Sarawak mencapai aspirasinya untuk menjadi sebuah negeri maju, salah satu usaha kerajaan adalah untuk menyediakan pelajar mempunyai penguasaan bahasa Inggeris yang baik untuk penerimaan yang lebih tinggi dalam masyarakat antarabangsa,” tegasnya.

Beliau turut berharap persidangan ini akan memberi pandangan kepada institusi pendidikan, pemimpin dan pengamal pendidikan untuk terus membangun dan mendidik diri mereka secara profesional untuk menyahut cabaran Abad Ke-21.

Persidangan ini adalah usaha kerjasama yang melibatkan beberapa agensi dan institusi iaitu Alumni IPG Kampus Rajang, Kementerian Pendidikan, Inovasi dan Pembangunan Bakat (MEITD) dan Institut Pendidikan Guru Malaysia (IPGM).

See author's posts


Tiada kes dijangkiti semula Covid-19

ALEXANDRA LORNA

KUCHING: Di Sarawak setakat ini, tiada kes dijangkiti semula Covid-19
setelah pulih, kata Menteri Perumahan dan Kerajaan Tempatan, Dato Sri Dr Sim
Kui Hian.

Beliau berkata insiden itu berbeza dari negara jiran Brunei dengan 17 kes
jangkitan semula dilaporkan.

“Kita telah mengumpulkan maklumat ini dan menyampaikannya kepada pakar
perubatan termasuk Ketua Pengarah Kesihatan Dr Noor Hisham Abdullah supaya
mereka dapat melihat lebih lanjut mengenai masalah ini,” katanya pada
sidang media laporan harian Covid-19 di Wisma Bapa Malaysia di sini semalam.

Menurut Sim, bagi kes aktif Covid-19 di Sarawak, hakikatnya hanya sekitar
lebih 100 kes aktif berbanding lebih 300 aktif yang dilaporkan.

“Pesakit yang sembuh dianggap pulih sepenuhnya setelah mereka keluar
dari hospital dan kemudiannya keluar dari ‘Step Down Centre’.

 “Salah satu sebabnya kenapa
mereka perlu ke pusat itu kerana masih perlu menjalani kuarantin selama 14 hari
lagi, dan mereka tidak dapat bertemu dengan sesiapa pun,” katanya.

 Hal ini juga bukan kerana mereka
yang telah diuji negatif dan harus menjalani kuarantin selama 14 hari lagi
kerana mereka tidak sihat, tetapi ia perlu untuk mereka diasingkan dalam satu
tempoh lagi.

 Manakala, Timbalan Ketua Menteri
Datuk Amar Douglas Uggah Embas menambah sebab itulah mengapa perlu ada dua
ujian negatif untuk memastikan individu tersebut bebas daripada wabak ini.

 “Sekiranya orang yang
dibenarkan keluar dan dijangkiti semula, itu akan menjadi masalah.  Itulah sebabnya mengapa kita mempunyai tempat
yang disebut ‘Step Down Centre’  di
Kompleks Belia dan Sukan.

 “Kita harus berhati-hati dalam
hal ini dan itulah prinsipnya. Saya berharap orang awam dapat memahami dan
tidak perlu untuk mengutuk Hospital Umum Sarawak dan petugas barisan hadapan
kerana mereka adalah pahlawan kita dan telah banyak berkorban untuk kita,”
tegas Uggah.

See author's posts


Australia ‘padam’ ilustrasi Raja dari wang kertas

SYDNEY: Australia akan menggantikan ilustrasi Raja yang berpangkalan di Britain, Ratu Elizabeth II pada wang kertas A$5 (RM15.15), dengan reka bentuk yang menghormati budaya orang asli negara itu.

Menurut Bank Pusat, Reserve Bank of Australia (RBA), dengan keputusan itu, ia bermakna tiada ilustrasi Raja akan berada dalam mata wang kertas Australia.

Menurutnya, pihak bank akan berunding dengan Orang Asli mengenai reka bentuk baharu yang menghormati budaya dan sejarah Orang Australia Pertama.

Australia melaksanakan sesi berkabung susulan kemangkatan Ratu Elizabeth II pada 8 September tahun lalu, tetapi beberapa kumpulan orang asli Australia turut memprotes kesan kemusnahan penjajah Britain pada masa itu dengan menggesa pemansuhan monarki.

Australia ialah sebuah negara raja berperlembagaan, dan demokrasi dengan Charles III sebagai ketua negaranya.

Referendum yang mencadangkan pertukaran kepada Republik ditewaskan pada tahun 1999.

Menurut bank pusat itu, keputusannya disokong oleh kerajaan Parti Buruh pimpinan Perdana Menteri, Anthony Albanese, yang menyokong gerakan terhadap sebuah republik Australia.

Katanya, wang kertas baharu itu dijangka mengambil masa beberapa tahun untuk direka dan dicetak.

“Wang kertas A$5 sedia ada kekal sah walaupun selepas reka bentuk baharu itu dikeluarkan,” katanya.

Tindakan RBA itu disambut baik pergerakan republik negara itu, yang menyatakan bahawa orang asli Australia mendahului penempatan British selama 65,000 tahun.

Pengerusi Pergerakan Republik Australia, Craig Foster, berkata negara itu percaya pada sistem meritokrasi.

“Keputusan RBA ini adalah tindakan semulajadi untuk mengiktiraf kepentingan Bangsa-Bangsa Pertama Australia dalam kisah kita.

“Rakyat Australia berhak melihat diri mereka sendiri, dan hanya diri mereka sendiri yang ‘terpampang’ dalam Perlembagaan, sistem kerajaan dan semua simbol negara termasuk mata wang kita,” katanya.

Raja yang berpangkalan di British ‘berada’ pada wang kertas Australia sejak 1923, dan di semua wang kertas sehingga 1953, iaitu tahun pertabalan Elizabeth II. – AFP

See author's posts


Pique ‘teruja’ final Piala Davis

BINTANG bola sepak Barcelona, Gerard Pique semalam berkata dia ‘teruja’ bahawa Final Piala Davis yang dibiayai oleh syarikatnya akan diadakan di Madrid tahun ini.

Kumpulan pelaburan Pique, Kosmos mempunyai perjanjian 25 tahun bernilai 3 bilion dolar dengan Persekutuan Tenis Antarabangsa.

Namun, dia percaya bahawa final pada 23-29 November di ibukota Sepanyol boleh menjadi mangsa Covid-19.

“Terdapat banyak ketidakpastian, kami berusaha untuk mengetahui apa yang kerajaan katakan mengenai sukan dan apakah kami dapat menempatkan penonton di dalam Caja Magica,” kata Pique kepada televisyen Movistar.

“Saya akan mengatakan saya agak teruja kerana Piala Davis tanpa peminat amat sukar. Saya juga rasa tidak ada siapa pada masa ini mempunyai kepastian bahawa kita boleh menempatkan peminat atau jika ia mesti diadakan dalam stadium kosong. Dengan hari-hari berlalu, saya rasa kita akan mendapat penjelasan lebih sedikit.” jelasnya.

Sepanyol, salah sebuah negara yang paling teruk terkena wabak itu memulakan rancangan empat fasa minggu lalu untuk melonggarkan peraturan kurungan yang ketat yang berlaku sejak pertengahan Mac.

Dalam fasa rancangan yang lebih maju, maksimum 400 orang akan dibenarkan menghadiri acara terbuka dan hanya 50 orang jika ia diadakan di dalam.

Sepanyol memenangi edisi pertama Piala Davis berwajah baru pada 2019, mengalahkan Kanada 2-0 pada final di Madrid.Semua kejohanan tenis profesional telah dibekukan sejak pertengahan Mac dengan Wimbledon dibatalkan untuk pertama kalinya sejak Perang Dunia Kedua dan Roland Garros kembali ditunda kepada September dan Oktober.ATP dan WTA tidak akan beroperasi semula sehingga 13 Julai paling awal. – AFP

See author's posts


DPN jamin kelangsungan industri pelancongan Malaysia

KUALA LUMPUR: Dasar Pelancongan Negara (DPN) 2020-2030 yang dilancarkan semalam bermatlamat menjamin kelangsungan industri pelancongan negara serta kembali menjadikan Malaysia sebagai destinasi pelancongan terpilih di peringkat global, kata Tan Sri Muhyiddin Yassin.

Perdana Menteri ketika berucap melancarkan dasar berkenaan secara dalam talian, berkata matlamat itu akan dicapai melalui pendekatan utama yang merangkumi pengukuhan daya saing, pembangunan sektor pelancongan secara lestari dan inklusif,  serta kesediaan mengharungi bencana pada masa akan datang.

Katanya, dasar berkenaan akan dilaksanakan menerusi enam teras strategik utama, iaitu transformasi tadbir urus, mewujudkan zon pelaburan pelancongan yang inklusif dan menggiatkan digitalisasi pelancongan.

Teras lain kata perdana menteri ialah memperkaya pengalaman dan kepuasan pelancong, memperkukuh komitmen terhadap pelancongan lestari, dan meningkatkan kapasiti modal insan dalam semua subsektor pelancongan.

Muhyiddin berkata, kerajaan sedar negara memerlukan hala tuju yang dinamik dan strategik dalam memulihkan semula industri pelancongan.

“Sehubungan itu, pembangunan industri pelancongan yang berasaskan teknologi digital adalah penting bagi memastikan objektif dasar ini dapat dicapai.

“Tambahan pula, kemajuan teknologi juga dapat mengukuhkan jaringan antara industri serta membuka jalan bagi subsektor inovatif baharu dalam industri pelancongan yang akan mewujudkan peluang perniagaan dan pekerjaan. Dengan ini, pelaburan pelancongan yang berpusatkan teknologi adalah digalakkan,” katanya.

Beliau berkata melalui DPN, Malaysia akan mewujudkan zon pelaburan untuk projek pelancongan atau Special Tourism Investment Zones bagi meningkatkan kerjasama awam-swasta serta menarik lebih ramai pelabur tempatan dan antarabangsa.

Tegasnya, kerajaan Perikatan Nasional (PN) juga komited untuk mengimbangi pembangunan serta pemeliharaan dan pemuliharaan khazanah negara termasuk alam sekitar, budaya dan warisan.

“Matlamat kita ialah untuk menjenamakan Malaysia sebagai Top of Mind Ecotourism Destination of the World. Saya juga yakin kelestarian sumber boleh memacu pertumbuhan ekonomi baharu di samping mewujudkan peluang pekerjaan,” tambahnya.

Perdana menteri berkata usaha itu selaras dengan komitmen Malaysia terhadap Agenda 2030 dan 17 Matlamat Pembangunan Lestari di bawah Pertubuhan Bangsa-Bangsa Bersatu.

Justeru, beliau berharap strategi yang terkandung dalam DPN 2020 – 2030 akan mendapat sokongan padu dan kerjasama penuh semua pihak, terutamanya penggiat industri, badan bukan kerajaan, pihak swasta dan pemegang taruh berkaitan.

Muhyiddin berkata, pada 2019 industri pelancongan negara menyumbang 15.9 peratus kepada Keluaran Dalam Negara Kasar (KDNK) dengan nilai RM240.2 bilion serta melibatkan 3.6 juta tenaga kerja.

Bagaimanapun, katanya kehadiran pandemik Covid-19 menjejaskan aktiviti ekonomi berkaitan industri pelancongan dengan kerugian pada tahun ini dianggar melebihi RM100 bilion.

Beliau berkata, kerajaan sedar pelaksanaan beberapa peringkat Perintah Kawalan Pergerakan (PKP) bagi membendung penularan wabak itu telah memberikan impak yang besar kepada industri pelancongan negara.

Katanya, Majlis Tindakan Ekonomi Negara menjangkakan Malaysia memerlukan sekurang-kurangnya empat tahun untuk memulihkan semula industri pelancongan, iaitu satu tempoh yang agak panjang dan akan memberikan cabaran besar kepada semua pihak terlibat dalam industri berkenaan.

“Saya percaya, di peringkat awal ini kita boleh menjana semula industri pelancongan negara dengan merancakkan aktiviti pelancongan domestik, sementara sempadan masih ditutup dan mengembalikan keyakinan rakyat untuk melancong dalam negara,” tambahnya. – Bernama

See author's posts


Kehadiran dua pemain import • ‘Sinar baharu’ buat pasukan Kuching City

KAPTEN Kuching City, Joseph Kalang Tie telah bersedia diletakkan di mana-mana posisi terutamanya dalam membantu dua penyerang import baharu itu nanti.

KEHADIRAN dua penyerang import asing baharu skuad Kuching City FC pada musim ini bakal membantu memantapkan lagi persediaan menghadapi saingan Liga-M musim ini.

Kapten Kuching City FC, Joseph Kalang Tie menyifatkan kehadiran dua penyerang terbabit iaitu Abu Kamara dan Keanu Marsh-Brown ibarat sinar baharu kepada skuad kendalian Irfan Bakti Abu Salim bagi memperkuatkan barisan hadapan pasukan itu.

“Kehadiran kedua-dua pemain tersebut yang beraksi di posisi serangan akan memberi peluang kepada barisan kejurulatihan untuk merencana strategi serta taktikal baharu musim ini.

“Ia sekali gus menjadi tonik terbaik untuk mengharungi saingan Liga Malaysia yang bermula tidak lama lagi,” katanya.

Joseph yang berusia 34 tahun itu berkata beliau kini telah bersedia diletakkan di mana-mana posisi terutamanya dalam membantu dua penyerang import baharu itu nanti.

“Saya tidak kisah untuk bermain di mana-mana posisi sekalipun, terpulang kepada jurulatih (Irfan) kerana itu adalah strategi beliau dan beliau lebih tahu apa kelebihan dan kekurangan dalam diri pemain.

“Tahun lepas saya lebih banyak menjadi penyerang sokongan dan juga berada di bahagian sayap kanan iaitu posisi lama saya sebelum ini, dan saya sokong sahaja apa yang akan ditetapkan oleh jurulatih berdasarkan taktikal yang akan dilakukan beliau,” ujarnya.

Beliau percaya pada musim ini percaturan yang lebih berbeza daripada musim lepas, serta yakin skuad The Cats mampu berada di kedudukan yang lebih baik sekali gus ingin melihat pasukan itu layak ke pentas Liga Super buat julung kalinya pada musim depan.

“Memang ini sasaran kita sebenarnya sejak tahun lepas lagi, tetapi disebabkan banyak kekangan daripada segi persiapan dan sebagainya, jadi saya yakin musim ini kita akan merealisasikan impian pengurusan untuk melangkah ke pentas Liga Super musim depan.

Pada musim ini, Kuching City telah mengikat tiga pemain import baharu iaitu Kamara dari Liberia, Marsh-Brown dari England dan Yuki Tanigawa dari Jepun yang juga pernah beraksi bersama pasukan ini pada musim 2020.

Hanya seorang pemain import dikekalkan iaitu pemain pertahanan, Aylton Alemao dari Brazil.

See author's posts


Khushiri Salleh dilantik Pengurus Negeri TEKUN Nasional Sarawak

KUCHING: Tabung Ekonomi Kumpulan Usaha Niaga (TEKUN) Nasional Sarawak bakal mendapat suntikan baharu dengan pelantikan Khushiri Salleh sebagai pengurus negeri yang berkuat kuasa hari ini.

Menteri Pembangunan Usahawan Dan Koperasi, Datuk Seri Dr. Wan Junaidi Tuanku Jaafar semalam berkata, Khushiri merupakan seorang yang mempunyai pengalaman luas dan mampu membawa TEKUN Nasional Sarawak ke satu tahap yang cemerlang.

“Beliau mempunyai pengalaman yang luas dalam bidang berkaitan pengurusan dan ini amat bertepatan dengan tugas baharu beliau di TEKUN Nasional Sarawak, ” katanya dalam satu kenyataan, di sini, semalam.

Menurut Wan Junaidi, pelantikan Khushiri itu diharap dapat memperkukuhkan lagi operasi dan perkhidmatan TEKUN di Sarawak secara keseluruhannya.

“Saya juga berharap beliau mampu melaksanakan tugas serta tanggungjawab yang diamanahkan ini dengan lebih berkesan kepada masyarakat peniaga khususnya kepada usahawan PKS dan usahawan mikro,” katanya.

Sementara itu, Khushiri, 60, ketika dihubungi Bernama semalam merakamkan penghargaan tinggi kepada Wan Junaidi di atas kepercayaan yang diberikan kepada beliau untuk menerajui TEKUN Nasional Sarawak.

Beliau yang mempunyai pengalaman hampir 40 tahun melalui perkhidmatannya dalam industri perhotelan, pelancongan, pengiklanan, insurans dan perniagaan kreatif, selain dalam sektor kerajaan menganggap pelantikannya sebagai satu amanat besar yang akan dipikul dengan penuh tanggungjawab.

“TEKUN Nasional merupakan sebuah agensi yang menarik dan saya percaya keupayaannya untuk membantu golongan peniaga kecil khususnya peniaga kecil Bumiputera, apatah lagi dalam keadaan mereka dihambat masalah pandemik Covid-19 sekarang,” katanya.

Anak kelahiran Kampung Santubong itu yang turut aktif dalam beberapa persatuan juga bercadang untuk melawat kesemua 16 cawangan TEKUN Nasional di negeri ini sebagai langkah pertamanya untuk memahami lebih mendalam masalah dan potensi mereka bagi membantu komuniti peniaga kecil.

TEKUN Nasional merupakan salah sebuah agensi di bawah Kementerian Pembangunan Usahawan dan Koperasi yang berperanan menyediakan kemudahan pembiayaan secara mudah dan cepat kepada Bumiputera untuk memula dan memajukan lagi perniagaan mereka.- Bernama

See author's posts


DUN: CPD inisiatif pembangunan berimpak jangka masa panjang

KUCHING: Pengajaran Sains dan Matematik dalam bahasa Inggeris telah memberi manfaat kepada lebih 80,000 pelajar sejak mula dilaksanakan pada 2020.

Dalam pada itu, Program Pembangunan Profesionalisme Berterusan (CPD) untuk Guru Sains dan Matematik telah melibatkan 5,100 guru di seluruh Sarawak sejak 2019.

Menteri Pendidikan, Inovasi dan Pembangunan Bakat, Datuk Roland Sagah Wee Inn berkata, berdasarkan maklum balas daripada guru, mereka mempunyai sedikit masalah dalam menyampaikan pelajaran dalam bahasa Inggeris untuk Sains dan Matematik.

“Pelajar juga telah menunjukkan sikap positif terhadap pelajaran yang dijalankan dalam bahasa Inggeris.

“Walau bagaimanapun, ia dianggap pramatang untuk menentukan kesan program. Ia akan mengambil keseluruhan pendidikan rendah selama enam tahun untuk mengukur kesannya. Namun begitu, saya yakin program ini mampu mencapai impak yang diinginkan dalam jangka masa panjang,” katanya.

Beliau berkata demikian ketika menggulung perbahasan di sidang Dewan Undangan Negeri hari ini.

Selain pengajaran Sains dan Matematik dalam bahasa Inggeris, kementeriannya juga telah memulakan CPD untuk pemimpin dan guru sekolah. Program ini telah dimulakan pada 2017 apabila kementeriannya mula ditubuhkan.

“Inisiatif itu adalah untuk melengkapkan program pembangunan guru di bawah Jabatan Pendidikan Negeri.

“Antara aktiviti utama yang dijalankan termasuk Bengkel Memperkasakan Kepimpinan dan Pengurusan Standard Kualiti Pendidikan Malaysia Gelombang ke-2, SKPMg2: Kualiti Sekolah Negeri Sarawak mengikut Pejabat Pendidikan Daerah di seluruh Sarawak.

“Selain itu, Simposium Pendidikan Bahasa Inggeris Sarawak (SELES). Tahun ini menandakan SELES edisi keenamdan ia diadakan di Miri. Berdasarkan maklum balas daripada para peserta, ia kekal sebagai platform yang sangat baik untuk pendidik Bahasa Inggeris kami bertemu, berkongsi dan membentangkan projek dan inisiatif mereka yang dijalankan di sekolah masing-masing. Sejak 2017, SELES telah memanfaatkan 3,000 guru,” tambahnya.

Sementara itu, ujarnya, tiada kekurangan guru yang kritikal di Sarawak.

“Bagaimanapun, masih terdapat isu mengenai penempatan guru kerana pengkhususan mata pelajaran atau dikenali sebagai opsyen mengajar, dan hal berkaitan keluarga. Adalah menjadi dasar untuk meletakkan pasangan bersama dalam lokasi yang sama. Kami tidak mahu suami mengajar di Lundu, manakala isteri mengajar di Lawas,” katanya.

Jelasnya lagi, negeri ini telah mencapai nisbah 90:10 guru Sarawak dan bukan Sarawak.

“Kita harus berterima kasih kepada Kementerian Pendidikan Malaysia (KPM) atas usaha mencapai nisbah seperti yang dicita-citakan oleh semua rakyat Sarawak,” jelasnya lagi.

Oleh NUR AIN OTSMAN

See author's posts


Wawrinka akui belum cukup bagus

Bekas juara Terbuka AS, Stan Wawrinka pada Sabtu memenangi terbuka Prsgue di Prague, ketika kembali beraksi selepas rehat enam bulan kerana wabak Covid-19

begitupun dia mengakui: “Saya belum berada di tahap terbaik.”

Wawrinka, pemenang Terbuka AS 2016,memilih untuk mengetepikan Grand Slam tahun ini di New York dengan alasan “keadaan kesihatan” di bandar dan sebaliknya memberi tumpuan kepada Roland Garros yang bermula pada 27 September.

Pemain nombor 17 dunia, Wawrinka menewaskan pemain ranking ke-253 Aslan Karatsev dari Rusia 7-6 (7/2), 6-4 di final, Prague di atas tanah liat.

Juara Grand Slam tiga kali itu bermain dalam acara pertamanya sejak mara ke suku akhir di Acapulco pada Februari.

Dia memenangi 16 gelaran Jelajah ATP terakhirnya di Geneva pada tahun 2017.

“Ini adalah perlawanan terbaik minggu ini dan levelnya bagus. Fokus ada, saya berkhidmat dengan baik dan saya sangat gembira mendapat trofi hari ini,” kata Wawrinka.

“Senang kembali ke sini dan bermain Challenger di  Terbuka Prague , terutama setelah bertahun-tahun lagi.”

Dia menambah: “Saya merasa baik, tetapi saya tahu saya belum mampu. Itulah sebabnya mengapa saya datang ke sini. Saya mahu mendapatkan beberapa perlawanan.”

Pemain veteran Switzerland itu akan tinggal di ibu negara Czech untuk satu lagi acara Challenger minggu depan. -AFP

See author's posts


Skim Pembiayaan Sektor Pelancongan PENJANA dibuka

KUALA LUMPUR: Skim Pembiayaan Sektor Pelancongan Pelan Jana Semula Ekonomi Negara (PENJANA) bernilai RM1 bilion yang diumumkan Perdana Menteri Tan Sri Muhyiddin Yassin awal Jun lepas kini dibuka untuk permohonan.

Menteri Pelancongan, Seni dan Budaya Datuk Seri Nancy Shukri berkata, skim tersebut bertujuan mengekalkan keupayaan dan meningkatkan daya saing Perusahaan Kecil Sederhana (PKS) serta membantu perusahaan mikro tempatan membuat penyesuaian selepas negara pulih daripada Covid-19.

“PKS dan perusahaan mikro yang memenuhi takrifan SME Corp Malaysia atau yang dilesenkan oleh atau didaftarkan di bawah Kementerian Pelancongan, Seni dan Budaya (MOTAC) dalam sektor pelancongan teras dan sektor berkaitan pelancongan layak memohon skim pembiayaan ini.

“Skim ini menawarkan pembiayaan sehingga RM75,000 kepada perusahaan mikro dan sehingga RM300,000 kepada PKS pada kadar pembiayaan sehingga 3.5 peratus setahun bagi tempoh pembiayaan tidak melebihi tujuh tahun,” menurutnya dalam satu kenyataan hari ini.

Selain itu, beliau juga memaklumkan, mereka yang terlibat dengan skim itu akan diberi tempoh menangguhkan pembayaran balik minimun enam bulan bagi membantu aliran tunai perusahaan dan sebanyak 12 institusi kewangan akan terlibat dalam skim pembiayaan tersebut.

Untuk maklumat lanjut, layari laman sesawang PENJANA http://penjana.treasury.gov.my/ – Bernama

See author's posts


Agong kurnia sumbangan pada komuniti gelandangan

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan sumbangan kepada komuniti gelandangan di Pusat Penempatan Gelandangan Desa Tasik Cheras di sini.

Pemberian sumbangan yang disempurnakan Al-Sultan Abdullah itu adalah bersempena dengan Majlis Pengurniaan Sumbangan Ampun Kurnia.

Ini aktiviti pertama Al-Sultan Abdullah berkenan berangkat hadir, yang diadakan di luar Istana Negara, sejak pelaksanaan Perintah Kawalan Pergerakan (PKP) pada 18 Mac lepas.

Keberangkatan tiba Al-Sultan Abdullah pada 11 pagi ini disambut Menteri Wilayah Persekutuan Tan Sri Annuar Musa.

Seramai 49 gelandangan menerima sumbangan berbentuk barang keperluan harian dan wang tunai pada majlis itu yang berlangsung mengikuti tatacara kebiasaan baharu.

Datuk Pengelola Bijaya Diraja Istana Negara, Datuk Ahmad Fadil Shamsuddin berkata keberangkatan Al-Sultan Abdullah ke majlis itu mencerminkan keperibadian tinggi menyantuni golongan gelandangan di Kuala Lumpur.

“(Ia juga mencerminkan) keprihatinan Seri Paduka Baginda terhadap golongan ini yang memerlukan bantuan untuk kelangsungan hidup mereka,” katanya dalam satu kenyataan semalam.

Majlis itu dianjurkan  bersamaoleh  Majlis Agama Islam Wilayah Persekutuan (MAIWP), Jabatan Agama Islam Wilayah Persekutuan (JAWI) dan Dewan Bandaraya Kuala Lumpur, atas titah perkenan Al-Sultan Abdullah untuk membantu golongan berkenaan.– Bernama

See author's posts


Pansar peroleh kontrak Lebuh Raya Pan Borneo

KUALA LUMPUR: Anak syarikat milik penuh Pansar Bhd, Pansar Company Sdn Bhd menerima dua surat pelantikan berkaitan pembangunan dan naik taraf cadangan Lebuh Raya Pan Borneo di Sarawak bernilai RM72.06 juta.

Pansar menerusi kenyataan semalam berkata, satu daripadanya adalah daripada Dermaga Makmur Sdn Bhd bagi pembekalan dan penghantaran pengadang trafik untuk laluan dari Jambatan Sungai Kua ke Jambatan Sungai Arip (projek pertama).

Surat lain diberikan oleh Hart Builders Sdn Bhd untuk membekalkan dan menghantar pengadang trafik untuk laluan dari Persimpangan Pantu ke Batang Skrang (projek kedua).

Tempoh kontrak bagi projek pertama adalah selama 21 bulan dan kerja penghantaran akan bermula pada Julai 2020, manakala untuk projek kedua, tempoh kontrak selama 18 bulan dengan kerja penghantaran mulai September 2020.

Pengurus Besar Bahagian Perniagaan Pansar, David Tai Wei berkata, kedua-dua projek itu dijangka menyumbang secara positif kepada keuntungan dan aset bersih Pansar atas kemajuan sepanjang tempoh kontrak.

“Pelantikan Pansar bagi projek baharu ini merupakan bukti kepakaran syarikat dalam segmen produk pembinaan, dan kami yakin dengan prospek pertumbuhan kerja-kerja kejuruteraan kami bagi masa depan,” katanya dalam kenyataan itu.

Syarikat berpangkalan di Sarawak yang ditubuhkan pada 1961 itu menjalankan perniagaan pemasaran dan pengedaran produk pembinaan; kejuruteraan perindustrian dan marin; kejuruteraan agro; pembekalan automasi pejabat dan elektrik; serta elektrik dan mekanikal. – Bernama

See author's posts


Agong isytihar darurat di Parlimen Gerik, DUN Bugaya

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam berkenan mengisytiharkan Proklamasi Darurat di Parlimen  Gerik, Perak dan Dewan Undangan Negeri (DUN) Bugaya, Sabah, sekali gus membatalkan dan menangguhkan Pilihan Raya Kecil (PRK) dua kerusi berkenaan.

Perdana Menteri Tan Sri Muhyiddin Yassin berkata, Seri Paduka bertitah demikian selepas memperhalusi penjelasan beliau yang menyembah maklum nasihat jemaah menteri berhubung perkara itu.

“Seri Paduka Baginda telah berkenan untuk mengisytiharkan darurat bagi kedua-dua PRK tersebut setelah berpuas hati bahawa adanya keperluan pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan.

“Ia bagi memasyhurkan Ordinan Darurat (Kuasa-Kuasa Perlu)(No. 2) 2020 Sn Ordinan Darurat (Kuasa-Kuasa Perlu) (No.3) 2020 di bawah Fasal (2B) Perkara 150 Perlembagaan Persekutuan yang membolehkan PRK Gerik dan Bugaya yang dijadualkan 16 Januari 2021 dibatalkan dan ditangguhkan ke suatu tarikh akan ditentukan kelak.

“Saya bagi pihak jemaah menteri menjunjung setinggi-tinggi kasih kepada Seri Paduka Baginda atas perkenan untuk mengisytiharkan darurat bagi kedua-dua bahagian pilihan raya berkenaan,” kata Muhyiddin dalam kenyataan.

Muhyiddin berkata, jemaah menteri pada 4 Disember lalu telah membincangkan secara terperinci akan kesan PRK Gerik dan Bugaya jika diadakan pada masa pandemik Covid-19 masih menular di negara ini.

Perdana menteri berkata, mengambil iktibar penularan Covid-19 susulan Pilihan Raya Negeri Sabah pada September lepas, jemaah menteri berpandangan kedua-dua PRK itu perlu dielakkan atas faktor ancaman kesihatan awam, ancaman ke atas kehidupan ekonomi dan ancaman ketenteraman awam.

Sebelum ini, Suruhanjaya Pilihan Raya (SPR) menetapkan kedua-dua PRK itu diadakan serentak pada 16 Januari depan susulan kematian wakil rakyat kedua-dua kawasan tersebut.

Ahli Parlimen Gerik Datuk Hasbullah Osman meninggal dunia pada 16 November lalu di Raub, Pahang akibat serangan jantung, sementara, ADUN Bugaya Manis Muka Mohd Darah pula meninggal dunia keesokan harinya (17 November) kerana komplikasi penyakit buah pinggang. – Bernama

See author's posts


Klinik Penyakit Pernafasan dibuka

ZARINA ABDULLAH

KUCHING: Klinik
Penyakit Pernafasan (Respiratory Clinic) yang dibuka di Stadium Perpaduan di
sini adalah berbeza dengan pemeriksaan Covid-19 yang dilaksanakan di Kompleks
Belia dan Sukan Sarawak.

Timbalan Ketua
Menteri, Datuk Amar Douglas Uggah Embas berkata, klinik berkenaan menyediakan
perkhidmatan pemeriksaan percuma kepada mereka yang memerlukan rawatan seperti
mengalami batuk, selsema dan demam serta masalah pernafasan lain.

“Mereka yang
mendapatkan rawatan di sini mestilah tiada kaitan atau kontek dengan orang yang
disyaki (PUI) atau pesakit positif Covid-19.

“Jadi dengan
cara ini, ia menyediakan peluang supaya supaya tidak menyebabkan hospital sesak
dan juga mengelakkan kumpulan yang mungkin ada wabak Covid-19 bercampur dengan
mereka yang tiada kaitan sekali gus mencegah berlakunya jangkitan.

“Maka,
Jawatankuasa Pengurusan Bencana Negeri (JPBN) Sarawak membuka Klinik Penyakit
Pernafasan di Stadium Tertutup bermula hari ini (semalam),” katanya sambil
mengingatkan mereka yang mempunyai kontek dengan Covid-19 untuk pergi ke
Kompleks Belia dan Sukan Sarawak yang terletak di Jalan Tun Ahmad Zaidi Adruce.

Beliau yang juga
Pengerusi JPBN berkata demikian ketika ditemui pemberita ketika berkunjung ke
klinik tersebut dan turut ditemani oleh Menteri Kerajaan Tempatan dan
Perumahan, Dato Sri Dr. Sim Kui Hian, Menteri Muda Hal Ehwal Korporat dan Unit
Komunikasi Awam Sarawak, Abdullah Saidol, Setiausaha Kerajaan Negeri, Datuk
Amar Jaul Samion dan Pengarah Kesihatan Negeri, Dr. Chin Zin Hing.

“Jadi kita
berharap ini dapat membantu dan mengasingkan mereka yang mempunyai simpton
Covid-19, jadi kita menyeru orang ramai untuk terus mengamalkan jarak sosial
semasa datang untuk mendapatkan pemeriksaan.

“Kita berharap
ini dapat membantu rakyat dan perkhidmatan ini adalah percuma,” tambahnya.

Sementara itu,
Dr. Sim Kui Hian berkata, tujuan utama klinik pernafasan itu adalah untuk
melindungi ramai orang termasuk barisan hadapan daripada mendapat jangkitan
Covid-19.

“Setakat ini
kita bermula dengan di sini dahulu, dan melihat bagaimana perkembangannya, jika
ia menggalakkan, kita akan menubuhkan seumpana di Sibu, Miri dan seterusnya.

“Mereka
yang batuk, demam dan sesak nafas boleh datang ke sini dan bukannya pergi
kepada doktor umum, jika tidak semua tempat akan sesak.

“Di Sarawak
terdapat lebih daripada 250 doktor umum dan sukar bagi kita memberikan
perlindungan mencukupi kepada semua mereka.

“Jadi
doktor umum boleh memberi tumpuan kepada mereka yang tidak batuk, tidak demam
dan tidak mengalami sesak nafas. Kami memerlukan mereka untuk menumpukan
perhatian serta menangani aspek lain dari perkhidmatan perubatan,”
katanya.

Klinik berkenaan
dibuka kepada penduduk di sekitar Kuching yang mempunyai masalah batuk, selsema
dan demam.

Klinik bertempat
di halaman luar Stadium Perpaduan itu dibuka dari jam 8.00 pagi hingga 5.00
petang (Isnin hingga Jumaat) dan tutup pada Sabtu, Ahad dan cuti.

See author's posts


1,100 tukun tiruan ditanam di perairan Sampadi-Tanjung Datu

SEMATAN: Dalam suasana politik di Semenanjung Malaysia terus bergolak, Ketua Menteri, Datuk Patinggi Abang Johari Tun Abang Openg terus mengepalai usaha Kerajaan Sarawak untuk mempastikan program pembangunan di negeri ini berjalan lancar.

Pagi semalam beliau telah memulakan perjalanan dengan bot dari Telaga Air bersama-sama pemimpin lain untuk acara melabuhkan tukun tiruan di perairan Sampadi – Tg Datu.

Sejurus selepas itu, Datuk Patinggi Abang Jo singgah di sini untuk menghadiri acara rasmi majlis pelancaran melabuhkan tukun tiruan tersebut.

Kerajaan Sarawak membelanjakan RM70 juta untuk program menanam tukun tiruan atau reef ball di perairan Sarawak dari Sematan hingga ke Lawas sepanjang 1000 km yang dikendalikan oleh Sarawak Forestry Corporation.

Majlis tersebut juga menyaksikan penyerahan cek bagi program Pemuliharaan Penyu di Pulau Talang- Talang Kecil, penyampaian Sijil Sukarelawan Renjer Penyu dan bantuan kepada para nelayan.

Turut hadir, Menteri Pelancongan, Kesenian, dan Kebudyaan merangkap Menteri Belia dan Sukan Sarawak Datuk Haji Abdul Karim Rahman Hamzah, ADUN Tanjung Datu, Datuk Amar Datin Patinggi Hajah Jamilah Haji Anu, dan dif kenamaan yang lain.

Oleh Jeakqleyn Yacho

See author's posts


Polis tahan lelaki pecut kenderaan

IPOH:  Dalam usaha melarikan diri dari ditahan
polis, seorang lelaki dipercayai membawa dadah jenis methamphetamine, bertindak
memecut laju kenderaannya sejauh 12 kilometer sebelum memandu melawan arus dan
melanggar sebuah kenderaan lain.

Kejadian pada jam
1.00 petang itu menyaksikan suspek yang memandu kereta jenis Proton Saga
memecut kenderaannya dari Jalan Ipoh-Lumut menghala ke Jelapang sebelum memandu
melawan arus di Jalan Besar Jelapang ke arah Silibin, yang menyebabkan ia
melanggar sebuah kereta Perodua Myvi berhadapan KFC Jelapang Square, di sini.

Ketua Polis Daerah
Ipoh ACP A  Asmadi Abdul Aziz berkata,
kejadian bermula apabila polis yang meronda di sekitar Jalan Perusahaan
Menglembu mengesan suspek dalam keadaan mencurigakan, sebelum suspek terus
memecut laju kenderaannya secara melulu selepas diminta memberhentikan
kenderaan.

“Anggota polis mengejarnya hingga ke
kawasan Jelapang Square dan suspek yang memandu secara melawan arus, melanggar
sebuah kereta Perodua Myvi yang menyebabkan dia luka di mulut, manakala pemandu
dan penumpang Myvi hanya mengalami kecederaan ringan,”
katanya ketika dihubungi di sini semalam.

Beliau berkata,
selepas pergelutan suspek yang ditahan didapati mempunyai tiga rekod jenayah
lampau, dan pemeriksaan lanjut membawa kepada penemuan satu paket plastik lutsinar
putih di atas tempat duduk pemandu yang mengandungi dadah dipercayai jenis
Methamphetamine seberat 0.48 gram.

Katanya, suspek
disiasat mengikut Seksyen 12 (2) Akta Dadah Berbahaya 1952, Seksyen 186 dan 289
Kanun Keseksaan serta Peraturan 11 Peraturan-Peraturan Pencegahan dan
Pengawalan Penyakit Berjangkit (Langkah-Langkah Di Dalam Kawasan Tempatan
Jangkitan) 2020. – BERNAMA

See author's posts